text:
A base di registracionnan haci na 2013, Dienst Huur- en Consumentenzaken a compila un lista di nomber di empresa cu mas tanto biaha a comete un sorto di infraccion contra leynan cu ta trata proteccion di consumido. Dienst Huur- en Consumentenzaken ta registra tur keho di consumido pa asina entre otro por acumula inteligencia riba e sorto di irregularidad cu ta sosode cu e consumido. Ademas di keho di consumido, empresanan tambe ta yama Dienst Huur- en Consumentenzaken pa informacion of conseho riba store policy, implementacion di garantia segun ley of condicionnan di contract. E intencion ta pa por uza tur e informacion aki pa por sigui e desaroyo riba mercado di cerca.
Den 2013 Dienst Huur- en Consumentenzaken a registra total 125 keho di consumido, di cual 46 registracion tabata pa informacion general con pa atende cu nan keho, 56 a pidi pa intermediacion pa yuda resolve e keho, 22 tabata kier registra un irregularidad cu a sosode cu nan. E luna cu a registra mas caso tabata Augustus 2013. Promedio a drenta 10 caso pa luna y e keho ta trata un suma promedio di mas of menos AWG 4900 pa cada caso.
A base di cada keho Dienst Huur- en Consumentenzaken ta evalua e keho y si constata cu berdaderamente e negoshi a comete un infraccion, Dienst Huur- en Consumentenzaken ta avisa e negoshi pa remedia esaki mas pronto cu ta posibel.
E keho cu mas tanto a sosode tabata pa motibo cu e servicio no a keda entrega of apenas un parti, especialmente na garashi di auto, companianan di construccion, etc. Hopi keho tabata tocante producto defecto y negoshi cu ta nenga di cumpli cu garantia. Un otro keho cu ta sosode ta tocante condicionnan di pago riba e acuerdonan di credito huurkoop. E casonan aki ta en total 24. Mas caso a bin di e sector di tiendanan cu a bende aparatonan electronico sigui pa garashi di auto y servicio di telecomunicacion of Internet. Un otro sector cu hopi registracion di irregularidad a drenta tabata di viahe, pero di locual mayoria tabata pasobra e compania ‘Dutch Antilles Express’ a bay bancarota.
Dienst Huur- en Consumentenzaken su obhetivo ta pa entre otro cuida e interes di of brinda proteccion na e consumido mediante control y promocion di comercio husto entre negoshi y consumidor y tambe concientisa e consumido riba su derecho. E consumido su derecho ta amplio y ley ta protehe e consumido riba diferente aspecto ora ta trata compra di producto of uzo di servicio.
Pa mas informacion riba leynan cu ta trata derecho di consumido, haci un keho of registra un abuso contra consumido yama of pasa personalmente na Dienst Huur- & Consumentenzaken na Wayaca 33, tel: 5829914, bishita nos website: www.dhc.aw , “like” nos of comparti un anecdota riba facebook, sigui nos via twitter of e-mail nos na info@dhc.aw.


c: text/html

text:
For di 31 di mart 2020 Kámara di Komèrsio Boneiru tin un ‘Lokèt di sosten di Corona pa empresario’. E Lokèt di sosten di Corona di Kámara di Komèrsio tin un bista general total di tur medida di sosten ku a keda introdusí i ta ofresé konseho integral i sosten na momentu di hasi petishon.
Impakto di e medidanan kontra plamamentu di e vírùs di Corona ta grandi pa mundu empresarial boneriano. Pa empresarionan ta konta ku tin limitashon pa loke ta trata e manera ku nan tin mag di ehersé nan negoshi, prinsipalmente den sektor turístiko. Kámara di Komèrsio ta risibí sierto señalnan ku empresarionan ta sumamente preokupá pa motibu ku nan no por kumpli ku nan obligashonnan finansiero debí na fluhonan di entrada ku a bira ménos òf asta para kompletamente. Esaki ta resultá tambe for di e enkuesta ku a tene bou di empresarionan na Boneiru tokante e krísis di COVID-19.
Nos gobièrnu lokal huntu ku gobièrnu di Reino a bini ku un pakete ámplio ku areglo pa duna sosten na empresarionan i pa mas tantu posibel mantené kuponan di trabou den e periodo di krísis aki. Ehekushon di e areglonan aki ta repartí entre diferente instansia: unidat di Asuntunan Sosial i Empleo di RCN, Entidat Públiko Boneiru, Servisio di Reino pa Hulanda Empresarial (Rijksdienst voor Ondernemend Nederland – RVO), Servisio di Impuesto Hulanda Karibense (Belastingdienst Caribisch Nederland – BCN), bankonan lokal i Qredits. E echo ku ehekushon di e medidanan aki ta repartí entre diferente instansia, ku kada un tin nan propio kondishonnan i forma di traha, por ta un opstákulo pa empresarionan ku na e momentunan aki mester di yudansa rápido, konkreto i ku no ta laga ningun duda pa garantisá kontinuidat di operashon di nan negoshi.
Pa e motibu aki Kámara di Komèrsio a habri un ‘Lokèt di sosten di Corona pa empresario’. E lokèt tin un bista general total di tur areglo eksistente, di manera ku e por ofresé sosten i konseho na un manera integral. Ku esaki ta proveé den nesesidat di informashon ku empresarionan tin i alabes e ta fasilitá e prosesonan di petishon pa e areglonan aki. Empresarionan por aserká e Lokèt di sosten di Corona ku:
- Pregunta tokante medidanan di sosten ku ta aplikabel;
- Yudansa pa yena e dokumentunan di petishon;
- Informashon tokante otro asuntunan relevante, inkluso guia na momento di reedifikashon di empresanan.
En bista di e instrukshonnan rònt di ‘distansiamentu sosial’ e Lokèt di sosten di Corona ta prinsipalmente un lokèt digital, kaminda e komunikashon primario ta tuma lugá via imeil. Empresarionan por pidi informashon via telefon tambe i, si ta nesesario, ta tene un ‘video conference’. Ta ofresé sosten den e idiomanan papiamentu, hulandes, ingles i spañó.
Por splika e detayenan di e areglonan di Reino i Entidat Públiko Boneiru na empresarionan. Lo publiká informashon tokante esaki riba wèpsait i página di facebook di Kámara di Komèrsio.
Kámara di Komèrsio por duna mas informashon tambe tokante e garantia di BKMB-C ku ta fasilitá petishonnan relatá ku Corona na bankonan.
Preguntanan hopi hasí
E wèpsait www.bonairecrisis.com tin un bista general di pregunta pa empresanan. E bista general mas aktual aki bo ta haña akinan.

robotstxt: allowed

filter: keep


text:
3 days ago
MiniHouze 297 – Mas simpel y pagabel
E ta un movecion nobo mundialmente yama The tiny-house/small house movement, unda mas y mas hendenan ta cuminsa opta pa biba den espacionan mas chikito, algun hasta no mas grandi cu 40 metro cuadra, cu e mentalidad eco friendly. Tambe ta bin aserca cu e ta posibel pa crea un espacio toch completo c’un tiny house unda por tin tur e cosnan esencial c’un cas mas grandi tin, djis den tamaño diferente kizas y na un prijs mas accessibel, compara c’un cas traha den tamaño tradicional. Un forma di biba mas simpel, unda hopi hende ta mira e importancia na inverti mas den experiencia cu famia na lugar di un cas grandi. Tur e factornan aki a pone Rayson Semeleer y su casa Dalia reevalua nan pensamento ora cu nan tabata kier a bay traha nan cas y a opta pa haci un cambio den nan plan construyendo nan prome tiny house na Aruba.
Awendia, 4 aña despues cu e pareha a cuminsa traha nan prome Tiny House, awor nan a agrega 2 mas pa yega na 3 construi. E tamañonan no ta surpasa 23 metro cuadra den cual espacio tin tur cos cu lo mester manera e camber, sala, cushina. Mientras Dalia ta percura pa e diseño inicial y di e interior pa e tin un bon synergia y uzo di espacio den forma sabi, Rayson ta encarga, aparte cu e diseño inicial, tambe cu e parti di construccion, electrico y creacion di e mueblenan. E mueblenan aki e ta crea manera e cliente lo desea for di su tayer completamente ekipa. Entre e peticionnan cu nan ta hayando pa traha Tiny Houses, tin hopi studiantenan di Hulanda, cu kier pa traha e casnan aki den cura di casnan di nan mayornan of riba tereno cu nan tin. “Hopi di e studiantenan aki ta biba chikito na Hulanda, pues ta custumbra cu esaki caba y ta gusta.”
Por lesa mas di Yentl su entrevista den nos edicion digital, tanto den Papiamento como na Ingles.
6 days ago
Cla pa estrena su show ‘our home your holiday’
Tin un dicho na Ingles cu ta bisa; the third time is the charm, pero pa Yentl Lieuw, tur tres vez bibando na Aruba tabata un encanto. E prome vez cu mi a biba na Aruba mi tabata un mucha y a bay scol ‘kinan. E di dos vez tabata net despues cu mi a gradua di Universidad.” Yentl a studia broadcasting y mientras su coleganan di klas tabata haciendo nan pasantia na Toronto, Yentl tabata atrai bek na su raiz, Aruba. El a contacta e tempo aki e canal di television ATV pa pasa su pasantia eynan. Como cu su tata tabata bibando na Aruba tambe e tempo aki, e tabata e momento perfecto pa pasa tempo cu e persona cu e ta stima y riba e isla cu e ta stima.
Aparte di ta mama y esposa, awor Yentl a cuminsa c’un concepto nobo pa un show yama Our Home, Your Holiday. Mi a tuma mi retiro di mi trabou comodo for di cas pa mi por concentra mi mes completamente riba mi show nobo aki na Aruba. Mi tabata kier a haci esaki desde 8 aña pasa caba y awor, porfin mi por. Hendenan stima Aruba, sea pa biba of como turista. Tin asina hopi contenido pa conta di Aruba, so mi a pensa, lagami haci esaki. “Our Home, Your Holiday ta un show na Ingles di 30 minuut cu lo trata topiconan unico di Aruba.
E meta ta pa e tema ta interesante pa tanto local como turista. E no ta noticia. Tur storia lo ta positivo, ya tin suficiente negatividad den e mundo aki caba. “E no ta facil pa haci tur cos mi mes pero e ta nifica tambe cu mi tin control riba e parti creativo cu ta di un satisfaccion grandi ora mi logra un tremendo storia.” Produccion pa
Our Home, Your Holiday ta den pleno accion. Por haya e real-time updates di e storianan por haci esaki siguiendo su cuenta di instagram @ourhomeyourholiday, TikTok, y Facebook. Episodionan lo keda lansa dia 3 di October 2022. Bo por wake tambe segun bo kier, riba YouTube of na Telearuba pa 7 p.m. tur dialuna.Por lesa mas di Yentl su entrevista den nos edicion digital, tanto den Papiamento como na Ingles.
11 days ago
Tras di Eduardo’s Beach Shack
Michelle ta di Australia y Eduardo di Aruba. Ambos tabata studiando y a tuma un gap year di scol pa traha riba un cruise ship. Nan a conoce otro na Bahamas, a namora y bay biba algun aña na Australia unda Bailey y Nikita a nace. Despues di algun aña, e famia a tuma un ‘leap of faith’ y opta pa bin Aruba, unda Tye a nace. No a dura mucho cu destino a demostra na e famia cu Aruba tabata e destino di oportunidadnan nobo y unico pa nan. Esaki ta e storia di nacemento di Eduardo’s Beach Shack, un negoshi familiar crea cu alma y curason di 1 solo famia.
Pa ta honesto, esey ta algo cu ainda nos ta trahando riba dje. Cu e crecemento di e negoshi e mester mas y mas di nos atencion. Nos tin un bida hopi activo frecuentando gym y ta pasa nos bahadanan di solo na lama.
Tin mas marcanan biniendo pronto. Cu mas oportunidadnan na caminda, e futuro di Eduardo’s ta solido y nos ta spera di por conta cu e sosten durante esaki.
Por lesa mas di Famia Pablo su entrevista den nos edicion digital, tanto den Papiamento como na Ingles.
16 days ago
“Stima bo cabey natural”
Desde cu e por corda, su cabey tabata krul. Como un yiu di mama y tata cu cabey krul, e genetica dominante aki ta visibel. E krulnan di Lincy Martinez (31) ta cay den categoria di loose curl, cual awor e sa esaki, pasobra prome, manera hopi hende cu cabey krul, e no tabata sa mes di e tipo di krul ni con pa cuida su cabey. El a tuma Lincy mas mas cu 20 aña di su bida, pa por ta awe un experto den cabey krul. Un descubrimento cu a bin, di casualidad.
“El a cuminsa manera djis un hobby 4 aña pasa. “Locual a motiva mi ta e reaccion cu mi a cuminsa haya ora mi mes a cuminsa cuida mi cabey y mi krulnan. Hopi hende tabata puntra mi pa yudansa y eynan mi a bisa cu mi kier yuda mas hende recupera y trata nan cabey krul. Asina mi a cuminsa siña trata tur sorto di cabey, pero door cu na Aruba ningun hende tabata sa con pa hacie, mi mester a bay afo pa mi por siña y bira un estilista specialisa den cabey natural. Mi a cuminsa haci cabey na un cliente su cas, y despues mi a huur un stul na un beauty salon cerca di mi cas. Asina mi a cera conoci cu mas hende na Aruba y pa 2021, mi a dicidi pa finalmente habri mi prome salon specialisa den cabey krul na Aruba,” Lincy ta cuminsa su entrevista ta conta.
Riba internet por haya un chart cu number y letter pa duna guia pa sa mas o menos e textura di bo krulnan. Ami ta mira cu cerca mi, mi ta haya hopi mas tipo di cabey te hasta diferente sorto di krul riba un mesun cabey. P’esey ami ta clasifica e krulnan den 3 sorto; WAVY, CURLY Y AFRO pero esun cu mas mi ta haya ta cabey krul.
“Como cu mi ta un persona hopi ocupa, mi ta lanta trempan haci mi cabey. Esey ta tuma mi 1 ora. Despues pa e seca mi ta lag’e air dry henter dia te ora e ta completamente seco si mi ta den pura, mi ta seca esaki cu diffuser y esey ta tumami 1 ora adicional.
Por lesa mas di Lincy su entrevista den nos edicion digital, tanto den Papiamento como na Ingles.
26 days ago
Nunca mas lo mi trapa ni pone nos bandera riba suela
Seis aña pasa ta prome biaha cu Veronique Antens, originalmente di Hulanda, a pone pia riba Aruba pa un vakantie cortico. E flechazo cu Aruba tabata instantaneo. Aruba tabata djis perfecto unda e por a disfruta di e solo y scapa di e friu di Barcelona, e ciudad Spaño unda e tabata bibando. “Mi a encanta di cada momento cu mi a pasa na Aruba. Mi a gusta e isla y mi a pensa cu lo mi bolbe e aña siguiente.” Y ora el a bolbe, e tabata sa cu Aruba lo bira su cas. “Ta masha facil pa mi splica pakico Aruba tabata destina pa mi. E suspiro di trankilidad y seguridad cu Aruba ta ofrece, tabata un cambio radical compara cu e cuidad historico y ocupa di Barcelona unda mi tabata bibando e momento ey. E lama bunita, e clima Caribeanse y e humildad di e Arubianonan, a pone mi simplemente namora di Aruba. Sin embargo den luna di Juli 2022, Veronique ta admiti cu el a siña e importancia di demostra amor no unicamente na e paisahe y hendenan di e isla, sino tambe na e bandera di Aruba; e isla cu awor ta su cas tambe.
Aparte di su preparacion fisico, Veronique ta percura pa semper cu e biaha pa representa Aruba, e tin e bandera di Aruba, bunita paketa den su maleta. Pa su biahe pa e competencia mas grandi di Colombia di Crossfit yama Retofest den Juli 2022 na Pereira-Colombia, esaki no tabata un excepcion. Pa 3 dia el a bataya den e competencia aki cu mas di 500 atleta di 14 diferente pais unda na final, Veronique a sali vencedor den su categoria di Master. “Na e momento cu a keda anuncia cu mi a gana, mi a subi riba e sport podium, manera custumber y c’un emocion y alegria inmenso,” Veronique ta splica. “Mi a pensa prome pa mihor mi pone e bandera di Aruba rond di mi schouder, pero despues mi a cambia di pensamento pasobra mi a pensa cu si mi pone rond di mi schouder, ningun hende lo por mira e bandera di Aruba, cu asina hopi mi ta orguyoso di dje.
Mi ta corda cu e fotografo a yama e otro dos damanan cu a gana na di dos y tres lugar, pa bin para riba e sport podium hunto banda di mi. Cu mi mannan yen cu e premionan ricibi, mi a pone e bandera colga abou na e podium, pero esaki tabata slip. Mi a pensa mi lo pone mi tenchi riba dje pa e no cai. E momento ey, e otro dos damanan tambe a bin aserca y para riba e bandera di Aruba pa saca potret. Na ningun momento mi a pensa of realisa, cu mi tabata para riba e bandera di e isla cu mi ta asina namora di dje y mi a bay representa cu asina hopi gana. Esaki a resulta den un eror, cu a costa mi.”
Unabes cu e potret aki a cuminsa circula na Aruba, e triunfo di Veronique a cambia pa reproche y desaprobacion.
Por lesa mas Veronique su entrevista den nos edicion digital, tanto den Papiamento como na Ingles.


text:
Federacion di trahadonan di Aruba (FTA) a firma un CAO cu Botica di Servicio Eagle. Segun FTA tabata spera pa hopi tempo pa yega na un CAO y a haci un esfuerso y dedica tempo pa yega na uno bon.
Hubert Dirks, presidente di FTA a bisa cu esaki ta e prome CAO pa trahado di botica di servicio. E ta kere cu esfuerso ta ‚Äėbal la pena, pasobra awo tur trahado tin beneficio garantisa poni riba papel firma‚Äô.
Pa locual ta trata e beneficio primario y secundario ta regla. Awo tur trahado tin beneficio pa tin seguro di dentista y bril. E seguro ta specifica cada tanto tempo. ‚ÄúNos ta kere cu esfuerso di director Lennert van der Poel, Rudy Geerman cu a negocia y otro persona cu haci e trabou hunto, a haci cu a logra yega na un CAO importante.‚ÄĚ
Dirks ta splica loke ta compania Visser y awo Servicio, ta cay bou di e CAO, unda cu e salario ta bay dilanti, pero tambe e gratificacion di a√Īa di servicio, bonus di Pasco, placa vakantie, areglo di spaar. E ta agrega cu tur esey ta importante.
FTA a contribui pa desaroyo y calidad di bida. Pa duna trankilidad na e grupo di trahado ‚Äėden caso aki, Botica di Servicio‚Äô. E ta felicita pa e tremendo trabou y ta spera di tin bon relacion cu e compania.
Dirks ta splica si cu den caso cu CAO, sigur compania nobo na principio ta haya su mes den un posicion cu e dunando di trabou y sindicato ta contrario. Sinembargo e ta bisa cu mester busca e punto comun, pa motibo cu na momento cu e compania bay bon, e trahado por tin su beneficio; mescos cu na momento e trahado ta bay bon, e compania por produci mas. E ta bisa cu ambos hunto por yega na palabracion sin mester afecta niun dos partido.
Dirks ta bisa cu e parti financiero semper ta hunga un rol y ta keda dificil pa negociacion, ‚Äėno ta facil‚Äô. No necesariamente cu e compania, pero e pais cu ta den situacion financiero y no tin un bista cla, por causa cu e compania ta cauteloso pa duna cualkier aumento.
‚ÄúNos a logra cu aumento. E tin su costo, mas cu ta dificil pero cu boluntad por yega na un bon acuerdo pa trahado. Pa un CAO wordo firma no ta dje facil, pa motibo cu e parti financiero ta keda dificil pa negocia‚ÄĚ, Dirks ta expresa.
Dirks tambe a enfatisa cu costo di bida ta aumenta, anto ta spera cu e no bira mas halto pasobra esey lo trece un efecto negativo. E ta bisa cu ta consciente di e situacion cu tin y ta purba tur CAO den sector pa yega na un situacion di beneficio mutuo.
Un ehempel cu el a menciona ta den sector hotelero, caminda ultimo a√Īa a mira cu a bira mas dificil. Sinembargo ta haciendo esfuerso pa trahado compronde compania y compania compronde trahado, unda cu ambos por sali beneficia.
Dirks a bisa cu e proximo congreso lo ta den november, unda nan lo bay trata e parti financiero. Nan kier contribucion di gobierno, unda nan kier tin un bista di e situacion di finanzas di pais Aruba y ki impacto por tin riba e poder di compra di e trahado.
‚ÄúTa spera cu inflacion por keda bou control y no tin efecto grandi riba gobierno mes. Pasobra mester mantene gasto necesario pa pais den infrastructura etc., pero tambe pa trahado, pa poder di compra y pa compania cu nan costo di haci negoshi‚ÄĚ, Dirks a bisa.
E ta bisa cu sector turistico ta preocupa pa e gasto cu ta bin y cu mester pasa pa e consumidor. ‚ÄúNos ta kere cu na cierto momento mester tuma e decision, pero percura pa nos no da√Īa e producto turistico y tambe pa duna e producto cu e turista ta pagando p‚Äôe. Manera si e ta algo caro, pa e tin e mesun calidad di su prijs.‚ÄĚ
Dirks ta bisa cu e preocupacion riba e CAO ta pa tur situacion di negociacion, caminda e por bira mas dificil pa prepara pa locual ta bay bin y ta spera cu tin comprondemento y por sinta na mesa pa dialogo sin ningun problema y sali afo di cualkier problema cu e pais por tin.


text:
E maneho di gobièrnu pa ku hubentut ta ankrá den e Programa di Akshon Desaroyo di Hubentut. Esaki ta un kuadro dirigí riba maneho integral pa segurá ku tur hóben entre 0-24 aña na Kòrsou ta haña chèns i oportunidat pa desaroyo na un manera positivo.
Den kuadro di e tema Enseñansa, Edukashon i Formashon, gobièrnu lo entamá un proseso di reorientashon di nos sistema di enseñansa pa por prepará nos mucha i hóbennan mihó pa futuro i pa garantisá ku tur mucha i hoben ta haña ensenañsa konforme nan nesesidat i kapasidat. E kontenido di nos enseñansa mester pone mas enfasis riba e kalidatnan nesesario pa e siglo aki, e asina konosí 21st century skills i tambe lifelong learning.
Pa mas informashon klik aki.


text:
Oranjestad-Gana bo size ta un programa cu lo yuda bo perde peso, bou guia, hunto cu un plan nutricional balansa combina cu ehercisio adapta di cardio y tonificion. E lo tin un duracion di tres luna cual a cuminsa september y lo termina na final di november. Combina cu e oportunidad pa por gana various premio.
Diasabra ultimo nos a hasi e prome programa pa trese e variacion como tambe un reto adicional banda di e training di 5 biaha pa siman. Intructor E.Molina tabata esun cu a duna e instruccion na e participantenan unda nan mester a pasariba un ruta di opstaculo combina cu ehersicio dinamico y explosivo. Tambe AMA cu a monitoria e salud durante e reto. Participantenan a sa di termina e trayecto como tambe hasi e ehersicio abase di nan capasitad físico.Ta admirable con tur a apoya otro pa logra e meta cu ta pa compli cu e ehersicio.
E programa no por tabata posible sin sponsors cual ta Digicel, Trash by Ronchi y Gatorade. Diasabra a saca e prome ganadora di Gana bo size esaki tabata un premio sopresa como un estimulo pa sigui hasi su maximo esfuerso durante e challenge.
Na Aruba nos conoce un indice di sobrepeso hopi halto. Caminda various di nos kier cuminsa hasi algo pero no ta traha tempo pa cuminsa y ora nos cuminsa no ta motiva pa sigi. Durante e programa aki e enfoke lo ta pa traha gruponan chiquito “Buddies” cual lo yuda stimula y encurasha otro pa sigi y continua pa asina hunto logra e meta proponi. Un otro motivo pa cuminsa hasi movecion bou giua ta pa hisa bo autoestima. Tambe duna bo mes e oportunidad di luci pa fin di aña. Durante “Gana bo Size” 1 y 2 diferente persona a logra nan meta. Esaki danki na nan determinacion y dedicacion pa
completa e programa.
Pa cambia bo estilo di bida ta un decisión personal, abo mester kier un cambio. Hiba un dieeta balansa cu combinacion di movecion lo hiba bon na exito. Pa mas informacion por sigi nos riba Facebook Beyond Fitness of por contact nos na 742-1781.


text:
Resultadonan di Beisbòl Liga Grandi ayera:
- Tampa Bay Rays a derota Baltimore Orioles ku skor di 6-3
Jonathan Schoop a konekta 2 hit for di kua 1 doblete den 4 turno na bate. Jonathan tin un promedio di .291
- Cleveland Indians a gana Toronto Blue Jays ku skor di 4-2
- Miami Marlins a derota Atlanta Braves ku skor di 4-0
Andrelton Simmons na ultimo ora a keda kita for di e aliniashon pa motibu di dolo na su enkel drechi. Segun menedjer di e ekipo, “Andrelton ta haña e dolo aki kada par di luna. No ta nada grave,” e menedjer a bisa. “Den algun dia Andrelton lo por ta bek”
- New York Yankees a perde di Boston Red Sox ku skor di 4-3
Pa Yankees, Didi Gregorius a konekta 4 hit den 5 turno na bate ku 1 kareda empuha. Didi tin un promedio di .269. Xander Bogaerts a konekta 1 hit den 3 turno na bate ku 1 base por bola pa Boston. Xander tin un promedio di .315
- Philadelphia Phillies a perde di New York Mets ku skor di 3-1
- Cincinnati Reds a derota Chicago Cubs ku skor di 13-6
- Seattle Mariners a perde di Houston Astros ku skor di 8-3
- Washington Nationals a perde di St. Louis Cardinals ku skor di 8-5
- Arizona Diamondbacks a perde di Colorado Rockies ku skor di 5-4
- Los Angeles Angels a perde di Oakland Athletics ku skor di 11-5
- San Francisco Giants a perde di Los Angeles Dodgers ku skor di 5-4 den 14 entrada
Kenley Jansen a picha 1 entrada sin permiti kareda riba 1 hit. Kenley tin un rekert di 2-1 ku 27 partido salba i un efektividat di 2.39 den 39 aparishon
- Texas Rangers a perde di San Diego Padres ku skor di 7-0
Partidónan di Liga Grandi pa awe:
- Arizona Diamondbacks kontra Colorado Rockies (Doubleheader)
- Tampa Bay Rays kontra Baltimore Orioles
- Cleveland Indians kontra Toronto Blue Jays
- Miami Marlins kontra Atlanta Braves
- New York Yankees kontra Boston Red Sox
- Philadelphia Phillies kontra New York Mets
- Cincinnati Reds kontra Chicago Cubs
- Chicago White Sox kontra Minnesota Twins
- Detroit Tigers kontra Kansas City Royals
- Pittsburgh Pirates kontra Milwaukee Brewers
- Seattle Mariners kontra Houston Astros
- Washington Nationals kontra St. Louis Cardinals
- Los Angeles Angels kontra Oakland Athletics
- San Francisco Giants kontra Los Angeles Dodgers
- Texas Rangers kontra San Diego Padres
Resúmen:
- Gerente general di Texas Rangers, Jon Daniels a rekonose ayera ku Jurcikson Profar por regresa e temporada aki den Liga Grandi. Segun Daniels nan a manda Jurickson riba asignashon di rehabilitashon pa prepare pa hunga e temporada aki. Sin emabrgo, e pelotero lo sirbi solamente komo pinch hitter i pinch runnner, Jurcikson lo no por hunga den tereno. Tambe e ekipo di Texas Rangers a pidi Jurickson pa hunga den e Arizona Fall League, pero esaki ta depende di e manera ku Jurickson su programa di tira progresa.
Tripel A
- Roger Bernadina a konekta 2 hit for di kua 1 doblete ku 1 base por bola i 2 kareda empuha pa Albuquerque Isotopes. Roger tin un promedio di .284
- Sharlon Schoop no a konekta hit den 1 turno na bate pa Norfolk Tides. Sharlon tin un promedio di .220
- Juan Carlos Sulbaran a risibi 1 derota pichando 5 entrada i permitiendo 5 kareda riba 10 hit i 1 base por bola, mientras ku e la poncha 1 batido pa Omaha Storm Chasers. Juan Carlos tin un rekert di 3-2 ku un efektividat di 5.54 den 7 salida
Klase A
- Gianfranco Wawoe no a konekta hit den 2 turno na bate pa Clinton LumberKings. Gianfranco tin un promedio di .263
- Ademar Rifaela a konekta 1 hit den 4 turno na bate pa Delmarva Shorebirds. Ademar tin un promedio di .264
- Jurickson Profar no a konekta hit den 4 turno na bate pa Hickory Crawdads. Jurickson tin un promedio di .158
- Darren Seferina no a konekta hit den 4 turno na bate ku 1 kareda anota i 1 base roba pa Peoria Chiefs. Darren tin un promedio di .289
Liga di Nobato
- Jonathan Martijn a konekta 3 hit for di kua 2 doblete den 5 turno na bate ku 3 kareda anota pa Billings Mustangs. Jonathan tin un promedio di .286


text:
News
COA a reuni cu Minister Van Heydorn
A toca varios tema importante pa Corsou
Comite Olimpico Arubano a sinta hunto cu Minister Van Heydorn di Corsou
Awe dialuna a tuma lugar un reunion entre Minister di Educacion, Sciencia, Cultura y Deporte di Sithree van Heeydorn hunto cu dirigente di Comite Olimpico Arubano y tambe vice presidente di Comite Olimpico Internacional, Nicole Hoevertsz.
Den e reunion di awe a toca varios tema entre otro pa Corsou ricibi reconocimento oficial di parti di IOC, pa cual Sra Hoevertsz ta representa. Durante e reunion a elabora riba loke ta trata e situacion actual di pais Corsou como tambe otro posibilidadnan cu ta existi den regio. Por a wak atras bek na un reunion fructifero y cu pronto lo continua cu esaki nan na beneficio di e atleta nan di Corsou.
Na mes momento a uza e oportunidad pa dialoga riba e Weganan di Reino cual ta un projecto cu COA y como tambe Minister van Heeydorn ta comparti opinion. Pa Comite Olimpico Arubano esaki ta e oportunidad pa un biaha mas pone deporte den Reino sobresali y asina yuda mas atleta desaroyora nan mes den e mihor forma.


text:
Resultadonan di Beisbòl Liga Grandi ayera:
- Boston Red Sox a derota Oakland Athletics ku skor di 2-0
- Washington Nationals a gana Arizona Diamondbacks ku skor di 9-6
- St. Louis Cardinals a pèrdè di Cleveland Indians ku skor di 2-0
- Pittsburgh Pirates a pèrdè di Philadelphia Phillies ku skor di 3-2
- Toronto Blue Jays a pèrdè di Baltimore Orioles ku skor di 6-1
- Minnesota Twins a derota Detroit Tigers ku skor di 6-2
- Atlanta Braves a pèrdè di Cincinnati Reds ku skor di 6-1
Andrelton Simmons no a konektá hit den 3 turno na bate. Andrelton tin un promedio di .271
- New York Yankees a pèrdè di Tampa Bay Rays ku skor di 3-2
Didi Gregorius a konektá 1 hit den 4 turno na bate. Didi tin un promedio di .212
- Miami Marlins a derota Los Angeles Dodgers ku skor di 5-4
- Kansas City Royals a pèrdè di Texas Rangers ku skor di 5-2
- New York Mets a pèrdè di Chicago Cubs ku skor di 2-1
- Chicago White Sox a derota Milwaukee Brewers ku skor di 4-2
- San Francisco Giants a pèrdè di Houston Astros ku skor di 4-3
- Colorado Rockies a pèrdè di Los Angeles Angels ku skor di 2-1 den 11 entrada
- San Diego Padres a derota Seattle Mariners ku skor di 4-2
Partidónan di Liga Grandi pa awe:
- St. Louis Cardinals kontra Cleveland Indians
- Pittsburgh Pirates kontra Philadelphia Phillies
- Minnesota Twins kontra Detroit Tigers
- Kansas City Royals kontra Texas Rangers
- New York Mets kontra Chicago Cubs
- New York Yankees kontra Cincinnati Reds
- San Francisco Giants kontra Tampa Bay Rays
- Toronto Blue Jays kontra Houston Astros
- Boston Red Sox kontra Seattle Mariners
- Colorado Rockies kontra Los Angeles Dodgers
- Washington Nationals kontra San Diego Padres
Breve:
Tripel A
- Roger Bernadina a konektá 1 hit den 3 turno na bate, ku 1 base por bola pa Albuquerque Isotopes. Roger tin un promedio di .250
Dòbel A
- Sharlon Schoop no a konektá hit den 4 turno na bate pa Bowie Baysox. Sharlon tin un promedio di .323
Klase A
- Kenley Jansen a picha 1 entrada kompletu sin permití kareda tampoko hit of base por bola ku 2 ponche pa Rancho Cucamonga Quakes. Esaki ku tur probabilidat ta e ultimo biaha ku Kenley ta picha den Klase A promé ku subi e roster aktivo di Dodgers. E ekipo tin pensa di aktivá e pelotero djasabra awor pero tin chèns ku esaki lo bira djabièrnè pa motibu di leshon di Pedro Baez.
- Carlton Daal a konektá 1 hit den 4 turno na bate ku 1 kareda empuha pa Daytona Tortugas. Carlton tin un promedio di .252
- Gianfranco Wawoe no a konektá hit den 5 turno na bate pa Clinton LumberKings. Gianfranco tin un promedio di .280


text:
Un gran parti di e delegadonan cu a yega Aruba siman pasa pa asisti na e conferencia anual di YMCA-LACA, pa e “Reunion Presencial de Comite Ehecutivo Aruba 2015” a yega hunto pa despedi, pa yama Danki na e comision di Aruba pa nan hospitalidad y estadia placentero. Nan ta mira atras riba reunionnan fructifero, yena di ideanan nobo y innovativo, na beneficio di e muchanan y hobennan di Latino America y Caribe Director di YMCA Aruba, Nathalie Harms y secretaria di YMCA-LACA, esta Anky Vrolijk, a ricibi e regalonan simbolisando artesanianan di cada pais y tambe a ricibi un trofeo di Latin America and Caribbean Alliance of YMCA na unda ta bisa “In appreciation of their humble and dedicated service hosting and organizing the 20th Annual Conference and meeting of the Excecutive Committee” for di man di Mihoru Roberto Kobayashi, Presidente di YMCA-LACA. “Nos ta bisa humilde, ya cu ta humildad nos a conoce como e miho ingrediente di e pais Aruba. Nos ta keda cu un recuerdo agradabel y pa semper di e pais aki y su hendenan. Pa di 11 biaha cu mi ta presencia un conferencia anual di LACA y esaki ta loke mi ta hiba e biaha aki cumi. Un pais chikito humilde pero di curason masha grandi”, asina Mihoru Roberto Kobayashi a relata como despedida. “Despues di a presencia un video cu a compila tur momentonan cu e delegacionnan a presencia na Aruba, tin cu bisa cu e isla aki ta grandi den su metanan y nos por siña masha hopi mes di e trabao incansabel di YMCA Aruba y su boluntarionan, pa duna guia na tur e hobennan, adulto y e famia di Aruba”, segun Antonio Merino, Secretario General LACA a relata. E conferencia LACA 2015, a trece hunto delegadonan di Panama, 29 participante di Brazil cu tabata esun di mas grandi , Honduras, Cayman Islands, Chile, Colombia, Ecuador, Haiti, Mexico, Nicaragua, Panama, Peru, Trinidad and Tobago, Uruguay, Canada, Merca, Alemania y Spaña hunto, pa studia cambionan proponi pa yega na un miho YMCA. “YMCA Aruba como organisadonan ta orguyoso di por tabata anfitrion di tur e boluntarionan di hopi pais di mundo y a siña masha hopi mes for di cada un di nan. Awor cu nos conoce e mesun preocupacionnan cu cada pais ta pasa aden cu e hubentud actual y nan ponencianan, nos sa cu hunto nos por soluciona mucho mas”, di acuerdo cu Anky Vrolijk di YMCA Aruba. “Esaki ta pone un bes mas e luz positivo riba trabao boluntario, na unda bo ta dedica na bo pais y su hendenan pa construi un miho base y aporta na felicidad humano. E trabao di boluntario ta keda demostra aki un biaha mas como algo special significativo y poderoso pa e superacion di un pais”, asina Anky Vrolijk a sigui bisa mientras e ta sigui ricibi palabranan y gestonan di cariño y aprecio for di e delegadonan.
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
Secretario General di MEP: Luna di october ta luna di...
E parha di corupcion di Mike Eman y Benny Sevinger pronto den accion dilanti mesa berde. Secretario General di MEP a tira bista riba e casonan di corupcion di AVP...
Partido MEP: Durante e tratamento di caso Avestruz por conclui cu...
Nepotismo ta core den sanger di Partido AVP Durante e caso penal Avestruz contra e sospechoso acusado di corupcion, Benny Sevinger, cu ainda tin cara den su desesperacion pa tira...
Prome Minister Evelyn Wever-Croes: NOMBRACIONNAN PENDIENTE PRONTO LO KEDA CLA
Proximamente señor Ady Thijsen lo wordo huramenta door di Rey Willem Alexander na Hulanda Parlamentarionan, durante reunion publico den Parlamento dialuna ultimo pa trata e Nota di Fin di Aña...
Caso Avestruz ta mescos un telenova cu tin 11 Capitulo, 11...
Ta bon pa splica lectornan di SOLO DI PUEBLO, cu actualmente caso Avestrus ta den fase 1, unda Huez ta interoga e acusadonan, pa asina e haya contesta pa...
MEP na parlamentario Marisol Lopez-Tromp: “Bo ta sospechoso, SI of NO?”
Partido MEP, un partido cu un trayectorio hopi largo den gobernacion di e pais aki, te ainda no a haya un splicacion satisfactorio for di e parlamentario di AVP ...
Segun Benny el’a firma 1000 permiso pa tereno sin mira nomber
Straño ta cu e tereno di Robert Rincon, esey si e sa nomber y hasta a google E ex minister di infrasttructura a bisa huez cu el'a firma 1000 permiso...
Avestruz tin diferente capitulo di corupcion… Diaranson 7 september ta cuminza...
E sospechosonan Curt Harms, Pieter Sussebeek y Benny Sevinger Manera cu SOLO DI PUEBLO a anticipa, e caso di Avestrus ta uno grandi cu varios capitulo. Dialuna mainta durante di un reggie...
Partido MEP na parlamentario Gerlien Croes: Bo por drenta Merca SI...
Partido MEP a tuma nota un Gerlien Croes hopi nervioso ora e ta wordo puntra si e por drenta Merca. Te awe e no kier duna contesta of por...
Partido MEP: E VISION DI ENERGIA DI MIKE EMAN Y MIKE...
Manda e companianan estatal bancarota pa crea imagen internacional di Mike Eman Mike Eman durante su gobernacion, a maneha cu un prioridad pa crea un imagen internacional pa su mes,...
Minister president a priminti y a cumpli: A paga bek e...
Parlamentario Marco Berlis (MEP): Contra tur instigacion di oposicion awor ambtenaarnan ta ricibi 100% di nan salario atrobe! Riba Diaranson July 20, 2022 Minister President di Aruba Minister sra.Evelyn Wever-Croes a...
Parlamentario Setty Christiaans-Yarzagaray (MEP): Kico ta CAft, pakico y na ki...
For di diferente fuente por a tuma nota y a scucha cu AVP a redobla e debe di pais Aruba den apenas 8 aña bou nan maneho desde 2009...
Parlamentario Miguel Mansur: Un KB sigur lo ta na ordo!
Despues di a tuma nota di MinFIC su conferencia di prensa di 11 juli 2022 ta importante pa aclara algun punto. Na prome luga ta importante bisa cu un...
Parlamentario Marco Berlis (MEP): Mike de Meza ta condena contract cu...
Parlamentario Marco Berlis (MEP): Riba diaranson ultimo, dia 6 di juli, Eagle LNG a bin duna Parlamento un update riba e ultimo desaroyonan di e proyecto. Eagle LNG a bin...
Josefina di Simar a skirbi carta politico pa Hulanda pa keha...
Carta pa Hulanda: Den un carta politico manda pa Secretario di Estado, Sra. Van Hufflen dor di SIMAR, SIMAR ta expresa su desapunto den FASE, unda ta mustra nan desconento...
Liderazgo berdadero ta rekeri pa tuma accion, hasta esun impopular!
Parlamentario Marco Berlis (MEP): Gabinete Wever-Croes I-II a demostra di por desplega liderazgo fuerte den temponan decisivo, nunca antes bisto y memey di calamidadnan global. Liderazgo no ta ora bo...
Parlamentario drs. Shailiny Tromp-Lee: Normanan stipula den e ley di consenso...
Den e verslag pa loke ta trata e dos leynan di consenso di Reino COHO y RAft cu a keda manda Hulanda dia 20 di mei 2022, mi a...
Mike Eman mester cuminsa papia cla pa loke ta e 1500...
Partido MEP a tuma nota di e ultimo carta di CAFT caminda e comision di supervision ta rechasa e reaccion di gobierno pa loke ta e presupuesto 2022 di...


text:
80% di casonan di cancer rond mundo ta manifesta den adultonan di 50 aña pariba, pero tin caso cu un di e tipo di cancernan por manifesta mas trempan. Si nos mehora nos estilo di bida nos por preveni tur tipo di Cancer.
E Recomendacionnan ta:
Come mas saludabel, mas fruta y berdura, bonchi, grano, nuts y sprouts.
Limita of elimina Alcohol.
Evita humamento.
Limita of elimina cuminda procesa.
Limita of elmina sucu procesa of snacks cu tin sucu y carbohidrato refina.
Limita of stop di come carni cora.
Vitamina D: tuma solo ta bon pa salud pero no di mas, principalmente pa bo cuero. Pesey bisti paña color cla pa proteha’bo di Rayonan UV.
Haci mas movecion diario, ehercicio, 3 % di Cancer ta bin pa falta di movecion.
Vacuna contra hepatitis A y B; 1/3 casonan di Cancer di Riñon ta relaciona cu e malesanan aki.
Mantene un peso adecuado; 5 % di cancer den hende muhe y 11% di hende homber ta causa pa motibo di sobrepeso.
Drumi suficiente ora, minimo 8 ora.
Bebe suficiente awa, limita awa friu, purba bebe mas awa lauw.
Tuma Vitamina C despues di bo cuminda, si por tum’e organic. Moringa tin hopi vitamina C y mas vitaminanan importante pa preveni hopi malesa.
Evita di crea stress, no sigui pensa ariba asuntonan, cuida bo mente y curason pa nan ta liber y den estado di paz.
Participa den screening contra cancer asina cu bo tin e oportunidad.


text:
Harvey Isidora next steps
TRENDSZ a hiba un kombersashon ku e artista lokal konosí den mundu di Urban, kende tambe ta un kantante invitá di e agrupashon musikal ONE, riba su último moveshonnan, desaroyonan i lokual ku por wòrdu sperá di dje, pa fin di aña aki i tambe futuro.
E artista, konosí pa e piesa “Riba ki bo ta ?” i tambe ‘Cheater’ ft Randy Leroy, a splika TRENDSZ di e siguiente manera: “Bueno mi ta drùk ku mi bida personal i mas di focus riba un stabilidat, pero mi ta bai sigui saka mi kantika nan bèk ku clip manera mi tabata hasiendo.
Mi a haña mi ta wanta un ratu dor di drukte, pero spera kantikanan bin kaya. Mi tin diferente feature manera mi a kuminsá ku Kisha. Aworakí mi ta bai pa e kantika ku ‘Ori’. Tambe mi tin un ft ku ‘Dreadkrul’ i diferente otro hende mas. Keda spera ku tur kantika ta bai bin otro. Mi tin tambe un ‘onderground’ na kaminda. Aña 2018 mi sa ku lo por trese hopi kos, pero mi no sa kua direkshon e lo bai. Pa loke ta ONE, keda pendiente pa mi. Karnaval lo mi bai ta mas tantu ku nan. Paso tantu ami, komo ‘Cizzlle’, ta ora nos por nos ta bai, paso nos ta mas komo ‘guest star’ awó. Esaki mirando ku nos tur dos ta drùk bezig. Pa Karnaval si nos lo tei, despues tambe nos lo tei ora por. E kantika ku ‘Ori’ mi no tin un ‘release day’ ainda, pero pa mei mei di desèmber lo e sali, ku su clip tambe su tras. E grabashon ku ‘Dreadkrul’ tambe ta pone pa sali kaya na luna di desèmber aki. Mi por kompartí e nòmber di e grabashon ku ‘Ori’ ku bosnan, e lo ta “Kere den mi mes””, Harvey a finalisá bisando na TRENDSZ.


text:
Oranjestad-Dialuna atardi Mauro Jones di Jonespublicidad a entrega Alberto Klabér di Brazil Taekwondo Stichting e calender di aña 2015 cu awor si ta cla pa bay print.
Despues di tanto coreccionnan haci den e calender door di e directiva y Sharline Roga Klabér.
Tambe Alberto Klabér a delete e potretnan di e calender for di su computer y asina a atrasa tur cos y mester a saca algun potret di nobo. Dialuna atardi
Alberto Klabér a revisa tur e potretnan, layout y e diseño cu Mauro Jones a haci pa asina dune e luz berde y diamars esaki a bay rumbo pa print. Awor
cu tur esaki ta tras di lomba ta solamente pa warda awor pa dia cu nan keda cla. Brazil Taekwondo Stichting ta spera cu esaki lo ta prome cu Best of the
Best. E meta principal di e benta di e calender ta bay pa e team por biaha pa Europa na luna di juni 2015 pa un campeonato y camptraining pa 3 siman.
Esaki lo bay ta e promer biaha cu Brazil Taekwondo Stichting ta crusando oceano grandi hunto cu e team di Train Hard Fight Smart.


text:
Tin diferente motibo pakico un persona cu sobre peso of obesidad ta mas na risico pa desaroya complicacion cu por hasta conduci na morto na momento di contrae COVID-19.
Sobre peso y obesidad mayoria di biaha ta bin compaña pa un of mas malesa manera: presion halto, diabetes, problema di curason y colesterol halto, entre otro. Esaki ta e razon primordial pakico e persona cu sobre peso of obeso ta na risico mas halto.
Pa e motibo aki, e organisacionnan international di salud ta recomenda enfaticamente pa personanan cu sobre peso, obesidad of sobre peso excesivo pa no duda y vacuna.
Na Aruba 83% di esnan interna den hospital ta sufri di sobre peso compaña pa 38% cu presion halto, 31% cu diabetes, 7% cu problema di riñon y 4% cu problema di curason.
E vacuna contra COVID-19 por proteha e grupo aki di keda interna, di desaroya complicacion of hasta muri pa motibo di COVID-19.
Vacuna no ta solamente un acto di solidaridad y responsabilidad conhunto caminda niun hende por keda atras; pero mas tanto, vacuna ta un acto di amor pa bo mes, bo famia y bo pais!
Participa den nos VacunaTHON, dia 22 di Augustus awo na Ritz Carlton for di 9am te cu 4pm. Por fabor, no duda mas: VACUNA!


text:
Ta importante pa reconoce cu desaroya habilidadnan riba nivel social y emocional ta yuda mucha siña miho. Esaki ta locual Social Emotional Learning and Development, SELD un modulo importante den estudio di pedagogia ta mustra. Y Instituto Pedagogico Arubano, IPA, studiantenan di tercer aña por scoge e estudio aki cu ta dirigi na siñamento na nivel social-emocional.
Y na final di nan modulonan, e grupo a tene presentacionnan diverso na un grupo selecto for di e area di enseñansa riba e tema aki. E studiantenan durante e presentacionnan den Sala Madonna di IPA, a bisa cu SELD por duna un contribucion grandi na bon resultado escolar. Esaki ta conta pa tur alumno y studiante, for di nivel di scol preparatorio te na scol secundario y enseñansa superior.
Esaki ta pasobra e forma di traha for di e salida pedagogico-didacto pa cua SELD ta para pe, ta yuda alumnonan pa desaroya nan habilidadnan na nivel emocional y social, segun e docente encarga Leontien Merkies. “Asina nan ta siña pa den situacionnan emocional dificil haci escogencianan optimal cu na final ta sali bon pa nan mes y pa otro. Pa medio di SELD, hobennan ta siña kico ta pasa si nan ta experiencia nan emocion y con nan por anda cu nan na un manera mas efectivo. E habilidadnan aki por ehempel ta yuda si un alumno tin pensamento negativo di su mes of pa otro. E hoben ta siña pa domina su mes y scoge pa un comportacion cu ta positivo pa tur.”
Pa e minor aki, a sigui cuater diferente programa di SELD, cu ta Conscious Discipline, Positive Action, PATHS (Promoting Alternative Thinking Strategies) y Mindfulness. Tur e programanan aki ta dedica atencion na regulacion propio, pensamento creativo y critico, con pa soluciona problema, colaboracion y comunicacion y habilidadnan social y cultural.
Den e programa di Gobernacion entre MEP y Raiz a palabra cu enseñansa mester dedica atencion na siñamento social-emocional. Pa tal motibo mes, e plan di maneho pa enseñansa 2021-2025 ta bisa cu scolnan no solamente mester traha riba cualificacionnan basico di alumnonan pa por haya un trabou, pero cu enseñansa na Aruba mester ta inclusivo. Esey ta nifica cu cada alumno ta conta. Consecuentemente, e ta nifica cu mester pone mas atencion na e socialisacion di alumnonan, segun IPA.


text:
Xaverianen a logra su di 7 viktoria awe, djadumingu 25 di febrüari 2018, den klase superior maskulino di Federashon Vòlibòl Kòrsou (FeVoKo). E tim a superá Stakamahakchi ku skor di 3-1. Den klase superior femenino Stakamahakchi a sigui ku su racha viktorioso ganando tambe di Hurricane: 3-0.
FeVoKo a kontinuá awe ku e kampionato regular den klasenan superior. Tabatin kuater enkuentro den sala kubrí Errol Rooi di Sentro Deportivo Kòrsou (SDK) na Brievengat.
Den kategoria femenino Stakamahakchi a gana su di 8 enkuentro i te ainda ta invikto den e kampionato. E tim a pasa ku skor di 3-0 riba Hurricane: 25-21, 25-19 i 25-17.
Den e otro enkuentro femenino Shuatanari a pasa ku skor tambe di 3-0 riba Green Jewels. E parsialnan tabata: 25-14, 25-15 i 25-11.
Den klase maskulino Xaverianen a dal Stakamahakchi 3-1: 25-22, 25-15, 20-25 i 25-19. Den e otro enkuentro Watakeli a sali komo vensedor riba Green Tigers: 3-0. E parsialnan tabata: 25-23, 25-17 i 25-16.


text:
hefe ()
-
buki di oro
-
standarisá
-
tipo di palabra:
-
kontabel
-
mirá: 319 bia
- deskripshon: Un hefe no ta únikamente bo shèf direkto, hefe e departamento kaminda bo ta traha òf direktor di un instituto, sentro òf instansia di kuido. E persona ku ta inmediatamente riba bo òf ku ta duna bo guia i ku ta esun ku ta mas serka di bo òf ku bo traha hopi huntu kuné tambe porta un hefe di trabou.Ta dependé di e struktura di lugá kaminda bo ta traha i di su komplehidat i di e forma organisatorio ku nan tin. Nos ta distinguí entre shèf òf hefe (leidinggevende), hefe di un departamento(afdelingshoofd) i direktor (directeur) òf gerensia (management) di un instituto. Un hefe di mas ku un departamento, nos ta yama manager. Diferente manager por forma parti di gerensia di un instituto, instansia òf sentro di kuido.
- shèf
- hulandes: leidinggevende
hefe (sustantivo)
-
buki di oro
-
standarisá
kasi 35 aña ago
-
tipo di palabra: sustantivo
-
kontabel
-
mirá: 188 bia
Glosbe
-
Glosbe ta un dikshonario internashonal, klek riba e siguiente konekshon:
hefe
Dutch Caribbean Platform (DCDP)
-
Pa mira e palabra aki usá den konteksto den e biblioteka digital (por ehèmpel den buki i artíkulo), klek riba e siguiente konekshon:
hefe
anterior i siguiente


text:
The content originally appeared on: Diario
Ronella Croes a mustra cu negociacionnan tabata intenso den ultimo 7 aña
ORANJESTAD (AAN): Despues di un periodo largo di negociacion, e noticia grandi e siman aki ta e hecho cu e gigante British Airways a duna luz berde pa haci vuelonan di Aruba direct pa London entrante Maart 2023.
Aruba conoce turistanan Britanico ya desde 1997 caba, ora cu tabatin vuelo regular for di Reino Uni pa Aruba, y esey a bira posible danki na diferente aerolinea. Na aña 1997 e isla aki a ricibi un total di 2.679 bishitante for di Reuni Uni. Esaki a sigui crece, y na 2010 a ricibi un total di 14.502 bishitante. Te cu 2017, Aruba a ricibi 19.201 bishitante, cu asina a bira e aña record pa e isla di bishitantenan di Reino Uni. E momento ey, e turistanan Britanico aki a representa 21% di e turistanan cu a bishita Aruba.
Pero awor ta e gigante British Airways mes ta bay cuminza bula! Esaki ta pone cu e pronostico cu lo bay ricibi un total di 15.000 bishitante for di Reino Uni, y esaki lo pone cu lo bay nota un 38% di crecimento compara cu 2019, pues e aña normal di turismo prome cu pandemia.
Esaki ta pone cu Aruba lo por bay mira e record di 2017 wordo kibra danki na British Airways.
Ronella Croes di Aruba Tourism Authority a trece esaki dilanti, pa mustra con contento e ta cu e logro aki. El a splica cu vuelonan awor di British Airways a bira posible, danki na varios aña di negociacion, tin biaha hopi ‘pisa’, no djis cu British Airways pero mester reconoce otro socionan clave tambe, manera KLM y TUI, pa cual Aruba ta hopi agradecido pa nan colaboracion y partneship estrecho cu e isla pa yuda haci di e mercado aki, e di 2ndo mas fuerte for di continente Europeo.
“Otro aña Aruba ta marca historia cu introduccion di e vuelonan aki, y trabao incansable a bay den esaki, y ta un logro inmenso pa Aruba, pa diferente motibo.”
Ronella Croes a bisa cu si bay bek y pensa ta cuanto aña a inverti den esaki, por nota cu Aruba a intensifica e negociacionnan den e ultimo 7 añanan sigur.
Croes a reconoce e forma cu Aruba ta traha, y el a wordo yama ‘Equipo Aruba”. E ta reconoce cu tur dia, special pa adkiri servicionan aereo nobo pero tambe pa mantene esnan existente, y tambe pa amplia mas via di socionan existente di aerolineanan, el a bisa cu tur dia tin hende ta traha dia aden, dia afo.
Aki e ta gradici esnan envolvi di Aruba Tourism Authority y tambe Aruba Airport Authority.
British Airways lo bula 2 biaha pa siman, esta Diahuebs y Diadomingo cu un Boeing 777-200ER for di London Gatwich cu un stop di 1 ora na isla di Antigua, y despues ta yega Aruba pa turn around y sali atardi directo pa Londres.


text:
Minister di Transporte Otmar Oduber a indica cu e introduccion di ley di ‘haven en redeverordering’ y e desaroyonan den e sector maritimo, lo crea actividad economico pa Aruba.
Minister Oduber a splica cu manera ta conoci a traha riba un ‘haven en redeverordering’ cu lo percura pa trece control riba e situacion di e barconan para pafor den awanan teritorial di Aruba.
Manera por a compronde ta cu mester evita pa esaki bira na cierto momento un menasa pa nos turismo. Mirando e actividadnan cu ta tumando lugar na e momentonan aki, unda practicamente no mester autorizacion of notificacion di Aruba pa haci actividad di ‘Ship to Ship transportation’.
Aki ta trata di materialnan manera mineralnan, crudo, petrolio y gas, cu lo keda regla cu e ley aki. Awor cu e landsbesluit ta cla y e rekisitonan ta na su lugar pa loke ta trata tarifanan, control di rekisitonan, obligacion di companianan di barco, a stipula cu desde april 2015 lo cuminsa cobra pa tur actividad cu ta tuma lugar den nos awanan teritorial.
Finalmente awor por procede na informa tur agencianan cu ta traha aki na Aruba, cu desde april e ley ta drenta na vigor cu su rekisitonan.
Esaki ta significa cu tur e barconan cu ta sea ankering, para ta warda e siguiente opdracht lo mester paga pa haci esaki den awanan di pais Aruba, tambe esnan cu ta haci mantencion den area cu ta cay den nos awanan teritorial, dor di e bon ubicacion y ta probecha haci asina mantencionan na barconan, limpieza den e barconan etc. lo tin tarifanan stipula cu mester wordo paga.
Den caso di barconan cu ta haci actividadnan di bunkering tambe ta bay tin resposabilidanan cu pais Aruba no solamente den pago pero tambe den aspectonan di seguridad. Pa loke ta mantencion di barconan aki mester percura pa esaki nunca bira un menasa pa nos industria principal cu ta turismo.
Esaki lo significa cu automaticamente actividadnan mas grandi haci pa companianan cu ta estableci na Aruba of cu kier establece na Aruba pa e tipo di procesonan aki, transportationnan aki cu ta tuma lugar , lo mester cera un acuerdo manera esun cu a wordo cera den final di aña pasa cu CurOil di Corsou cu tin operacionnan andando akinan.
Desde prome di april lo cuminsa cu e control aki, e cobransa di esaki lo general mas o menos 3.5 pa 4 miyon Florin directamente pa caha di Gobierno e aña aki y a calcula cu pa aña esaki lo trece un 6 pa 8 miyon Florin den caha di pais Aruba.


text:
EL SALVADOR — Despues di a pèrdè e partido di ida ku skor di 1-0 kontra El Salvador awe e dos selekshonnan ta bolbe topa otro. Pa 9:35pm ora lokal di Kòrsou e selekshon di Kòrsou lo topa ku e selekshon Salvadoreño den Estadio Cuscatlán na El Salvador.
E hungadónan ku a biaha pa El Salvador ta lo siguiente;
- Shanon Carmelia
- Elson Hooi
- Luidjino Hojer
- Gino van Kessel
- Darryl Lachman
- Michaël Maria
- Rhu-Endly ‘Cuco’ Martina
- Quenten Martinus
- Shelton Martis
- Rihairo Meulens
- Dustley Mulder
- Gevaro Nepomuceno
- Jeremy de Nooijer
- Zeus de la Paz
- Eloy Room
- Rowendy Sumter
- Charlton Vicento
- Jason Wall
- Germaine ‘Kemy’ Agustien
- Felicitano Zschusschen
- Dino Jean-Pierre Cornet
- Gillian Justiana
- Kenneth Kunst
Mester bisa ku lamentablemente nos delantero Vidarell ‘Papito’ Merencia a leshoná durante e wega di djabièrnè último i no por partisipá mas den e wega di djamars. Na su lugá a bin reforsá nos selekshon Kenneth Kunst, hungadó di Centro Barber.
E staf ku lo kompañá e hungadónan ta lo siguiente:
- Remfis Donker (hefe di delegashon)
- Carlo Tosi (fysio)
- Mirano Carillho (entrenadó físiko)
- Clinton Leocadia (masahista)
- Robert Duncan (masahista)
- Bertus Holkema (team manager)
- Wallid Elhage (dòkter)
- Reynold Mercera (material)
- Sherwin Martina (material)
- Etienne Siliee (direktor tékniko)
- Etienne Stomp (entrenadó di portero)
- Afshin Ghotbi (asistente direktor tékniko)
- Patrick Kluivert (direktor tékniko)


text:
Parkèt di Prokurador General
Parkèt di Prokurador General ta responsabel pa desaroyá e polítika di e parkètnan di e diferente paisnan i e maneho di esei. Ku esei, Parkèt di Prokurador General ta duna un aporte importante na e tarea prinsipal di e diferente Ministerio Publikonan: e aplikashon di lei penal.
Di e manera ei tras di bastidor, Parkèt di Prokurador General ta duna su aporte na un komunidat mas seif. Riba e página aki bo ta haña mas informashon tokante di e trabou aki. Si despues di bo bishita na e wèpsait ainda bo tin pregunta tokante di e Parkèt di Prokurador General, por tuma kontakto ku nos trankilamente. Nos ta apresiá bo feedback i tepnan konstruktivo,ya di e manera ei nos por sigui profeshonalisá nos mes.


text:
E informacion di negoshinan ilegal Departamento di Impuesto di Aruba (DIMP) ta haya for di su trahadonan, pero tambe di personanan cu sa haci denuncia na e departamento.
Directora di DIMP Luenne Pieters a splica cu esaki no ta cos di awo. Pa algn aña caba nan a bin ta haya informacion pero durante e pandemia, e kehonan a bira mas hopi. Ta papia di weganan di placa, loansharkcs, unda cu ta fia placa na ciudadanonan na un interes hopi halto di 12 of 20%.
Ta trata aki di negoshinan cu no ta registra na DIMP, nan no ta cay bou di supervision di Banco Central. Ta nota e cosnan aki debi cu tin hopi transaccion di placanan cash. Pero ora cu atende cu nan, no ta haya ningun reaccion. Sea ta sconde of no ta atende email. E departamentonan cu mester atende cu nan, den practica, tin hopi problem pa atende cu e persona- of negoshinan aki, Pieters a bisa.
Si un persona ta participa of bira cara pa e tipo di negoshinan aki, nan tambe ta responsabel pa e no cumplimento pasobra no ta duna informacion na e instancianan cu mester controla. Tin keho riba e problema aki, pero ta e ciudadanonan mes ta crea e problema door di promove of acept’e. “E tipo di negoshinan aki ta aceptabel sin an ta registr of ta cumpli cu nan impuesto,” e directora a splica.
E ta crea un otro problema tambe pasobra hopi hende ta fia placa y despues no por paga e placa bek. Ta keda paga interes y e pago di prestamo mes no por haci. E ta sugeri e ciudadano pa evita e tipo di weganan aki, cu por resulta den problema financiero grandi pa famia. Ademas cu e no ta negoshinan cu no ta contribui cu impuesto. “Nos tin bista riba nan.”
DIMP no ta strona ningun hende di habri negoshi, pero mester sigui reglanan. Tin incentivo pa e tipo di negoshinan aki cu ta cay bou comerciantenan chikito. Tin areglonan pa esnan cu ta haci cabey, hunya of otro side job. Si bo entrada ta menos cu 84 mil florin pa aña, no mester paga BBO.


text:
Despues di un periodo largo di silencio, awe finalmente SKOA a reacciona riba e acusacionnan grave cu minister demisionario a haci contra SKOA. Directora di SKOA, Anuesca Baly, den e conferencia a duna un splicacion pa contradeci expresionnan di e mandatario demisionario.
El a cuminsa riba e expresionnan cu SKOA tin un debe miyonario y cu a instiga maestronan demostra contra e mandatario. “SKOA ta un fundacion catolico respeta den e comunidad multicultural y ta sirbi enseñansa. Ta crea un ambiente profesional unda tur envolvi ta sinti nan mes na cas y crece den e balornan cristian. Enseñansa mester forma alumno pa bira ciudadanonan integro, responsabel y digno. Pa logra esaki transparencia, confiansa y integridad ta primordial pa un cooperacion entre nos fundacion, personal, mayornan y diferente stakeholdernan.”
SKOA ta rechasa cada un di e acusacionnan sin base di e mandatario. E acusacion cu SKOA a actua di forma ilegal ora di tuma personal na trabou, a wordo splica di e siguiente forma. El a splica cu nan ta tuma persona basa riba necesidad y den contacto cu Inspeccion y Departamento di Enseñansa. Despues cu SKOA haci su evaluacion, ta manda tur documento pa Departamento y Inspeccion di Enseñansa, cu ta controla y aproba. E procedura aki ta garantisa transparencia den adkisicion di personal. “SKOA Riba su mes nunca por tuma personal. Mescos ta conta cu pago di beneficionan social di limpiesa y pensioen di maestronan di scol. SKOA ta ricibi e pago pa e beneficionan social di finansa y ta pasa esaki pa Departamento di Impuesto y APFA. Pensioen di trahadonan no ta na peligro. Na momento cu Minister stop e subsidio aki, SKOA no por pas’e over pa e departamentonan concerni, cu ta Dimp y APFA. Si tin acto ilegal, SKOA lo coopera cu cualkier investigacion. “
Un ambiente limpi na scol ta importante pa tur esnan cu ta na un scol diariamente, pa cual e trabou di esnan di limpiesa ta uno masha importante. SKOA ta comprende cu den campaña ta haci promesa di solucionnan, pero lansa acusacionnan infunda y atacha integridad di institucionnan cu ta traha duro na bon formacion di muchanan, ta considera esaki un acto malvado y di mala fe. “Di e forma ey no ta soluciona problemanan. Si tin prueba di corupcion y iregularidad den cualkier institucion cu ta ricibi subsidio di gobierno, mester investiga esaki profundamente y culpabelnan mester sinti tur e peso di ley. P’esey SKOA a instrui su abogado pa manda un carta pa minister demisionario y e rectifica publicamente serio y sin base cu el a haci den rueda di prensa di su partido dia 6 y 13 di april.


text:
Kralendijk – Krus Kòrá Boneiru den presensia di invitadonan a hasi apertura ofisial di nan sentro di operashon na Antriol pariba. Na e apertura presidente di Krus Kòrá Boneiru, Rignald Marchena, a trese dilanti den su diskurso ku tabata 37 aña pasa, riba inisiativa di Lions Club Boneiru, presedí pa Pierre Boi Chatlein, ku a start ku Krus Kòrá Boneiru.
P’esei na entrada di e edifisio tin dos kabes di un leon ku ta representá e defensa di Krus Kòrá i representá Lions ku ta esun ku a kuminsá ku Krus Kòrá na Boneiru. Na aña 2019, ku yudansa di Ondersteuning Fonds Zorg, Welzijn en Spòrt Nederland, a kumpra e edifisio i poko poko a kuminsá drecha esaki ku yudansa di krus Kòrá Hulanda i otro instansianan di Boneiru.
Gezaghebber Edison Rijna kende a hasi e apertura ofisial di e edifisio a trese dilanti ku momentu ku su persona a bira gezaghèber shete aña pasa su persona a ser pone na altura ku e ta responsabel pa kombatimentu di krísis i kalamidat riba nos isla. E tempu ei e no tabatin niun eksperensia atministrativo. Danki na amigunan ku ta den Krus Kòrá su persona a logra hopi. Esaki ta e motibu ku e ta para kla pa yuda Krus Kòrá tur momentu ku esakinan presentá pa yudansa òf kualke sugerensia. Finalmente gezaghèber huntu ku Rignald Marchena a firma un akuerdo di Memorandum of Understanding ( MOU).


text:
jonathan goitia
-
News
Tur cos ta cla pa e weganan na Doha
Atletanan di Beach Tennis Aksel Samardzic y Sander Castro ta cla pa start nan competencia manjan na Doha, Qatar. Hunto…Read More »
-
World Beach Games 2019
Atletanan di Beach Tennis cla pa Doha
Atletanan di beach tennis Aksel Samardzic y Sander Castro lo representa Aruba den e World Beach Games na Doha, Qatar.…Read More »
-
News
Coach Goitia ta conta di nan preparacion
Coach Jonathan Goitia ta amplia riba e entrenamento cu lo ta tumando lugar di awor pa october na momento cu…Read More »


text: Dialuna mainta a drenta informe di un caso di vandalismo y ladronicia for di un monumento den Stadionweg, mesora a dirigi patruya na e sitio. Na yegada di patruya na e sitio a constata cu enberdad antisocialnan den oranan di marduga lo a comete vandalismo riba e monumento dilanti di e edificio di UNOCA. Aki a kibra e busto di Juan Chabaya “Padu” Lampe un di e compositornan di nos Himno Nacional y bay cu esaki completamente. Polis a tuma datos di e incidente aki y a keda di revisa camera di seguridad den sercania pa asina por logra saca afo ken a comete e acto di vandalismo y destruccion aki net den e siman di celebracion di Himno y Bandera.


text:
Rebel Wilson na comienso di aña 2020 a comparti su proposito pa e tin un miho condicion fisico y mehora tanto su aspecto como su salud. Un meta cu ni e pandemia a para, pues e constancia di e actriz tabata di tal forma, cu ya ta bisto e cambionan na su curpa despues di a perde 70 liber. Sin embargo e miho di esaki ta, e confiansa cu el a mustra di haya cu e transformacion aki, mirando e potretnan den lingerie cu el a comparti pa laga mustra con bon e ta bayendo cu su plan alimenticio y training.
Cu un bodysuit preto y un escote sexy, Rebel a pose dilanti un spiel den algun stories cu el a share riba Instagram, unda e ta mustra con avansa e ta den e resultadonan obteni. Augustus aña pasa riba e website aki di FOCUS por a mira con adelanta e tabata caba den su reto pa logra su peso ideal. Pero nunca el a imagina cu e ta logra pisa 75 kilo. Actualmente e actriz a pasa e ultimo lunanan den e grabacionnan di e proyectonan: The Almond And The Seahorse y Pooch Perfect.


text:
Pronóstiko di tempu pa Kòrsou i bisindario bálido te djaluna mainta 06:00 o.l., 15 di yüni 2020.
Pronóstiko
Pronóstiko di tempu pa Kòrsou i bisindario bálido te djaluna mainta 06:00 o.l., 15 di yüni 2020.
Kompilá: djadumingu 14 di yüni 2020, 05:00 o.l. (09:00 UTC).
Tempu: Por lo general parsialmente nublá i seku.
Temperatura máksimo lo alkansá 33ºC i temperatura mínimo 27ºC.
Solo ta sali 06:11 i ta baha 19:01 o.l.
Bientu: Direkshon ost pa sùitost i moderá te basta fuerte; forsa 4 te 5 (20 te 39 km/ora, 11 te 21 nudo). De bes en kuando fuerte den ráfaga; forsa 6 (40 te 50 km/ora, 22 te 27 nudo).
Situashon general: No ta antisipá nubianan signifikante riba nos region durante di próksimo 24 ora. Pesey e tempu lokal lo keda seku. Mas aleu diferensia di preshon di airu riba nos region ta keda grandi. Esaki lo soru pa un bientu moderá te de bes enkuando fuerte for di direkshon entre ost i suitost.
Kondishon di laman: Moderá ku altura di olanan entre 1.0 te 2.0 meter (3 i 7 pia).
Sistemanan signifikante di wer tropikal: Ningun.
Fenómeno spesial: Ningun.
Perspektiva te djalmars mainta: Parsialmente nublá i seku. Bientu lo keda modera tin momentu fuerte te duru.
Meteorólogo: Rombley.


text:
E ekipo di SV Britannia ta biniendo di gana Bubali 4-0 den e prome fecha di campeonato Division Honor y a keda di wak ta con nan lo midi contra La Fama e siman aki, e ekipo berde a bin di perde den nan prome wega contra RCA.
Den e parti inicial e wega aki tabata bastante pareu, pero na un velocidad modesto sin momentonan di sorpresa. Ta te despues di e prome cuarto di wega Britannia a cuminsa organisa nan mes un poco miho cu ayudo di Luis Estrada den medio-campo, esey combina cu e wega intenso di Daniel Linscheer, cu tabata enfrentando su ekipo bieuw, a duna Britannia un poco di bentaha.
Asina mes e yegadanan di Britannia no tabata inclui tironan mucho peligroso pa e porteria di La Fama, cu a defende bon te na e punto ey. La Fama mes a hasi un di nan prome atake serio te cu rond di minuut 27, y for di eynan a horta e iniciativa di Britannia, pero sin por concretisa.
E wega despues a bira uno hopi “nonchalant”, pero husto den e momentonan ey, ta Daniel Linscheer a sorprende cu un escape cu bala y a los un tiro pa anota e gol di bai ariba na minuut 31, Britannia 1 La Fama 0.
Britannia a inspira despues di e gol di Linscheer cu a dunanan un injeccion bastante necesario y nan a domina e wega, cu algun ocasion di peligro riba gol di La Fama, tres chens bon consecutivamente den pia di Linscheer mes, Walter Rangel y Lionel Tromp pero sin pone bala den net, La Fama en cambio a opta pa purba algun wega di contra-golpi, pero nada serio a pasa te cu halftime cu e bentaha minimo di Britannia.
La Fama a organisa nan mes mihor den e di dos tempo y a pone mas presion riba e defensa di Britannia, e ekipo Savanetero a insisti y a sali busca e gol di empate. Te cu minuut 70 ainda por bisa cu La Fama tabata serka di e empate, kizas mereci pa nan esfuerso, pero ta net den e momentonan aki, Britannia den un contra-atake, Luis “Coco” Estrada ta hasi e wega 2-0 pa e Pumanan di Piedra Plat, realmente un banjo di awa frieuw pa La Fama.
Djakinan Britannia a controla e wega cu bala y tempo, La Fama a sigui purba toch, esfuerso tabatin, pero cu un desbentaha di 0-2, Britannia tabatin mas opcion. Na minuut 85, Thionne Oduber cu a drenta pa Lionel Tromp, a hasi e wega 3-0 pa Britannia. La Fama apesar di e desbentaha grandi awo a sigui purba y na minuut 90 hasta a logra penetra den area penal di Britannia pero e bala ta dal den palo di gol. Asina e wega a keda te cu pitaso final pa un bon victoria di Britannia, den un hopi miho di dos tempo di wega cu bon arbitrahe.
Daniel Linscheer di Britannia ta nos “Man Of the Match”, Britannia ta na cabes di Division Honor awor cu 6 punto den dos wega, 7 gol anota, sin permiti gol encontra ainda, solido, pero tabata contra dos ekipo cu por bai bataya e anja aki pa ascenso/descenso apesar cu ta tempran ainda den e temporada aki. La Fama ta keda sin punto riba tabla den penultimo lugar.


text:
E poesia ‘ELEVATION’ ta saka for di e buki “Nameless di Jermin Bell. Publica cu ayudo financiero di ” Prins Bernard Cultuur Fonds Caribisch gebied.
Pabien Jermin! Bo a hasi anja awe, un bunita dia pa Comprondiendo Bida comparti e pensamentonan aki di e periodo cu bo a lansa bo buki ‘Nameless’.
CB: Si bo lo tin dos ora den bo bida pa jena cu loke mas lo hasi bo felis, – e magician ta duna bo un regalo-… con bo lo jena e dos oranan aki?
Jermin Bell:Mi lo tuma 10 minuut pa sinja tur hende na mundo con pa medita. Dj’ey tur hende na mundo y ami lo medita pa 50 minuut y e siguiente ora mi lo pas’e hungando tennis cu e ruman nan Williams y Rafael Nadal.
CB: Bo kier comparti un poema cu nos lesadornan? Esun cu mas a touch bo alma ora bo a scirbi’e!
Jermin Bell: Tur mi scritura nan ta bin for di mi alma, pues tur ta toka mi alma. Siguiendo riba e topico di nos hoben nan mi ta kere cu Elevation ta scritura cu sigur por duna e hoben y tur lesado un speransa den nan mes y den humanidad. Paso e ta papia over e don cu cada ser humano tin den nan pa por eleva nan alma na otro dimension nan cu ta existi.
Elevation
In every single one of us there’s a fire that burns
This fire elevates us
It motivates our decisions
As human beings we are prone to make mistakes
To act ungodly
To act as … human beings
In the face of our spiritual leaders and ancestors
In the face of solutions
We choose to act as human beings
Do we really need to be inspired?
There is music, there are movies, documentaries, motivational speakers, poems, sketches and enough people to show us the way
Yet we look away
Because… we’re human beings
But are we really?
When do we choose to be human?
If I told you that we are more than human beings, would you believe me?
Because the truth is that we are
The fire inside our hearts is everlasting
And no matter how many times we attempt to put it out with our silly types of water, saying that we’re only human.
We’re reminded again when the fire starts burning.
Let the fire burn the humanity out of you
And become more than only a being
Become the more, the beyond… become the ultimate entity
Allow the enigma to manifest and elevate you to a dimension where everything is infinitely better than what you could have imagined.
Because you are ready for it… this I know because you have a fire that burns …
CB: E poesia ‘ELEVATION’ ta saka for di e buki “Nameless di Jermin Bell. Illustracion nan ta di Marco Biemans”. Publica cu ayudo financiero di ” Prins Bernard Cultuur Fonds Caribisch gebied.
Tin hendenan sabi cu ta bisa cu e buskeda di hende ta semper ‘conoce felicidad’.
Un grupo di amiga tabata papia riba e tema. ‘Esta dushi ta cu bo por stima, maske con duro bo bida por tabata! Bo ta realisa cu ‘ami no ta loke bida a hasi cu mi, pero loke mi ta scoge pa hasi di mi bida’. Hopi biaha nos ta ta tende tur sorto di expreshon:
Homber no ta di confia awendia mas
Relacion den e temponan aki no ta traha
Nos mundo a bira mucho liber, tur cos por
Di otro banda, ora nos papia cu un hende intimamente y honestamente, nos ta realisa cu hopi di e expreshonnan aki ta basa riba miedo. Miedo pa perde, miedo pa dolor, miedo pa perde cara. Y un otro hende cu si a tribi di entrega nan mes na amor y pashon den nan bida y ta wak bek cu sinceridad ta bisa cu nan no ta lamenta. Nan ta pensa cu ta bal mas di a conoce amor y despues sinti dolor cu pa un of otro miedo nunca a experencia kico ta nifica ‘stima cu henter bo alma y curason’. Perde bo mes den amor y pashon, entrega bo mes totalmente. Gosa di amor y intimidad sin miedo. Comparti bo alma y bo curpa.
Kico tin mas bunita cu conoce e sentimento di mas profundo cu biba ta ofrece nos. Tin hendenan sabi cu ta bisa cu e buskeda di hende ta semper ‘conoce felicidad’. Anto pakico tin miedo pa top’e? Pens’e! Hopi felicidad den e buskeda!
“Tempu?’ “pero dikon Tempu a yudami?” Konosimentu a smail i ku un sabiduria di otro mundu, a kontestá: “Solamente Tempu ta kapas pa komprondé e grandesa di AMOR”.
Happy Valentine’s day na tur mi amiga(u)nan di FB. i kòrda….NO TIN BALOR MAS GRANDI KU AMOR.
Hopi tempu pasá, tabatin un isla kaminda tur e sentimentunan tabata biba huntu: Felisidat, Tristesa Konosimentu huntu ku tur e sobrá emoshonnan, inkluyendo AMOR.
Un dia a drenta un anunsio ku e isla ta bai sink. Tur e sentimentunan a drecha nan boto i kuminsa bandoná e isla.
AMOR a perseverá te na e último momento.
Ora e isla tabata kasi sink, Amor a disidi pa pidi yudansa. Rikesa tabata pasando banda di Amor den un boto masha grandi. Amor a puntr’é: “Rikesa, bo por hibami huntu kubo den bo boto.?”
Rikesa a drai kontest’é: “NO, mi no por. Mi tin muchu oro i plata den mi boto. Mi no tin lugá pabo.
Amor a disidí di puntra Vanidat ku tambe ta pasando ei banda den un yate masha bunita. “Vanidat, please yudami”!!!. Vanidat a kontestá: “ NO, NO, mi’n por yudabo. Ademas bo ta tur muhá i kisas bo por daña mi boto.
Amor a drai puntra Tristesa ku tambe tabata djis ei banda. “Tristesa lagami bai kubo.”
Ai Amor… mi t’asina tristu ku mi ta preferá di ta mi so awo’ki.
Alegria tambe a pasa banda di Amor, pero e tabata asina kontentu ku ni sikiera e no a tende ora Amor a yam’é.
Diripente Amor a skucha un bos di un bieu ku a bisa: “Ban Amor, mi ta hibabo.
Amor a sinti su mes bendishoná i asina kontentu ku hasta e a lubida di puntra e bieu su nòmber.
Ora nan a yega na tera firme, Bieu sin para ketu, a sigui su kaminda. Amor ku a realisá kuantu e debe e Bieu, a puntra Konosimentu, (un otro bieu),: “Akaso abo sa ta ken a yudami?” Konosimentu a kontestá; “Ta Tempu a yudabo.”
“Tempu?’ “pero dikon Tempu a yudami?” Konosimentu a smail i ku un sabiduria di otro mundu, a kontestá: “Solamente Tempu ta kapas pa komprondé e grandesa di AMOR”.
Happy Valentine’s day na tur mi amiga(u)nan di FB. i kòrda….NO TIN BALOR MAS GRANDI KU AMOR.
Mihó bo bida den un tènt kanti laman ku esun ku bo stima,…en bes di biba den un mashon bo so, ku bo so.


text:
E servisio ekstensivo di oftomologia primeramente ta brinda kuido di wowo, inkluso maneho médiko i kirúrgiko pa tur tipo di kondishon di wowo i su strukturanan, tantu rutinario komo agudo. Nos evaluashonnan general ta skrin i trata un gran variashon di kondishonnan oftomólogo. Kòntròl anual rutinario di wowo i bista, preskripshon pa brel i referensia pa lèns tambe ta algun di e servisionan ku nos ta ofresé. Pashèntnan ku por rekerí kuido oftomólogo spesialisá hopi bia ta keda referí despues di evaluashon. E servisionan diagnóstiko ekstensivo ku e departamento aki ta brinda, ta inkluí evaluashon di bista, refrakshon, evaluashon spleetlamp, oftomoloscopia, tonometria, pakimetria, gonioskopia, fotografia di fondo e wowo i prueba visual.
Nos spesialistanan ta aktivamente enbolbí den avanse di oftomologia.
Tratamentu i Kondishonnan
- Wowo seku i blefaritis
- Problema relashoná ku lèns
- Úlsera na korneal herpes simpex i herpes zoster infekshon
- Pterygium
- Katarata
- Conjunctivitis alérgiko
- Conjunctivitis bakterial i viral
- Gloucoma
- Diabetis
- Degenerashon makular
- Trouma na wowo
- Eror refraktivo (miopia, hypermetropia i astigmatismo)
Spesialista Oftomólogo
Laura Varela - Oftomólogo
Laura Varela, M.D., ta un oftalmólogo general ku ta spesialisá riba tereno di oftalmologia pediatra i wowo skel. E ta fungi komo oftalmólogo general i ta kuida pashèntnan di tur edat den skrinen pa malesanan di wowo agudo i króniko i tambe den e manera ku nan ta manehá remedi, terapia di laser, tratamentunan intravitreo i sirugia. Tambe e ta brinda kuido spesialisá pa mucha for di beibi prematuro te ku edat eskolar, skrinen pa retinopatia di prematuro, malesanan refraktivo trempan, siguí pa desaroyo visual i apnormalidat di movementu okular. Dr. Varela ta adoptá e prinsipio ku kuido di wowo ta forma parti di e bienestar general di e komunidat i ku e pashèntnan mester keda atendé na un manera holístiko. E ta papia Spañó, Papiamentu i Ingles ku fluidez i por tene un konsulta médiko na Hulandes.
Michael Siban - Oftomólogo
Michael Siban, MD, ta un oftalmólogo general i ta trata mayoria enfermedat di wowo (manera por ehèmpel katarata, pterigión i otro malesa di e segmento anterior. Tambe e ta spesialisá den Gloukoma pa tantu adulto komo mucha. E ta miembro di e Asosiashon di Siruhanonan di Gloukoma den Karibe (Association of Caribbean Glaucoma Surgeons, ACGS), e Sosiedat Europeano di Gloukoma (European Glaucoma Society, EGS) i e Akademia Merikano di Oftalmologia. Di 2013 pa sèptèmber 2021 e tabata un oftalmólogo na Academisch Ziekenhuis na Paramaribo, despues di kua e la djòin e tim di CMC. For di sèptèmber 2018 e ta yuda komo oftalmólogo na St. Maarten Medical Center (SMMC).


text:
Nos ekspertisionan
Di tur laboratorio lokal, ADC ta ofresé e kantidat mas amplio di análisisnan a base di petishon di médikonan, speshalistanan, hospitalnan i otro laboratorio. Banda di e instansianan médiko, ADC ta e instansia lokal na kabes di servisionan laboratorio pa nos gobièrnu lokal i regional, Ministerio Públiko, kompanianan i individuonan partikular.
Ningun otro laboratorio na Kòrsou no por kompetí ku e gran kantidat i variedat di spesialismo ku ADC ta ofresé. Danki na su ekspertisio amplio ADC por ofresé un kantidat grandi di servisionan analítiko i diagnóstiko di un forma lihé i korekto.
Diagnóstiko Molekular (MD)
E departamentu Diagnóstiko Molekular ta konsentrá riba:
- un detekshon lihé di mikro-organismonan ku por kousa infekshon
- opservá enfermedatnan króniko di infekshon
- konstatá un enfermedat genétiko
E speshalistanan di e departamentu Diagnóstiko Molekular huntu ku dòkternan di kas i speshalistanan médiko ta sòru pa resultadonan rápido i eksakto. E enfoke ta keda riba un bon servisio na tantu e médikonan i e pashèntnan.
Kímika Klíniko i Hematologia (KCH)
E departamentu Kímika Klíniko i Hematologia di ADC ta hasi análisis di sanger i otro líkidonan korporal. E análisisnan aki ta konsentrá riba:
- konstatá òf ekskluí un enfermedat
- sigui e desaroyo di un enfermedat i tambe efekto di tratamentu
- prevení sierto enfermedatnan
Toksikologia i Investigashon di Remedi (TGO)
E departamentu Toksikologia i Investigashon di Remedi di ADC ta investigá efektonan indeseá i dañino di materialnan kímiko den e kurpa humano. E balor sosial di e departamentu aki ta inmenso, teniendo kuenta ku e tipo di análisisnan ku diariamente ta ser ehekutá. Di salubridat di kuminda te ku investigashon forénsiko riba òrdu di Ministerio Públiko: e departamentu TGO ta ehekutá un gran variedat di análisis.
E departamentu TGO ta konsentrá riba:
- Análisis hudisial
- Análisis toksikológiko klíniko i forénsiko
- Análisis di remedi
- Análisis farmaséutiko klíniko
- Análisis di suela
- Kontrol riba balornan nutritivo
- Análisis di produkto
- Análisis di awa
- Análisis di salubridat di kuminda
Mikrobiologia Médiko (MMB)
Den e departamentu Mikrobiologia Médiko tur kos ta konsentrá rondó di infekshonnan. Un infekshon di blas, un infekshon di fungus of un tèst di Zika òf HIV durante embaraso: esaki nan ta algun ehèmpel di enfermedatnan ku por bini di bakteria, fungus i vírùs.
E laboratorio di mikrobiologia médiko di ADC ta hasi análisis riba tur e enfermedatnan aki.
Un dòkter di kas òf speshalista por manda un pashènt laboratorio pa hasi análisis i esaki por tin diferente motibu. Pa un médiko e por ta importante pa sa kua enfermedat ta presente i kua antibiótika ta nesesario, pero tambe pa haña sa si un pashènt tabatin un enfermedat kaba òf si e ta bon bakuná.
Laboratorio di Awa
Riba petishon di Gobièrnu di Kòrsou, ADC ta sòru pa nos awa di bebe ta saludabel. Pa logra esaki ADC ta hasi análisis i kontrol diario den dos laboratorio di awa: un laboratorio di awa físika-kímiko i tambe un laboratorio di awa mikrobiológiko. Klek aki pa lesa mas tokante e Laboratorio di Awa di ADC.
Patologia
Un patólogo ta traha prinsipalmente tras di kortina. Na ADC e speshalistanan aki ta hasi análisis pa enfermedat i iregularidat riba nivel di tehido, sélula i molekular. Ku e resultadonan di e análisis, médikonan por hasi un diagnóstiko mas eksakto. Análisis patológiko ta ser usa riba diferente tereno i e tim spesialisá di ADC ta hasi un variedat enorme di análisis, di investigashon forénsiko te análisis di kanser.


text:
Dia 18 di septèmber 2021 Tourism Corporation Bonaire (TCB)
a lansa su enkuesta pa sondia eksperensia di su bishitantenan. Meta di e enkuesta akí ta pa analisá i evaluá e ‘Eksperensia Boneiru’ di nos bishitantenan. Riba djárason i djasabra for di 12.00 or te 17.00 or ta entrevistá bishitante ku ta saliendo for di nos isla den sala di salida di Bonaire International Airport.
E informashon ku nos ta haña di nos bishitantenan tokante nan ‘Eksperensia Boneiru’ i e puntonan di mehorashon ku nan trese dilanti lo komplementá nos futuro strategia pa desaroyo di turismo konsiderabelmente. TCB ta spera tambe di por midi e kambionan den e panorama turístiko mas mihó i analisá nan den sentido di perfil di bishitante.
E enkuesta pa sondia e ‘Eksperensia Boneiru’ ta kubri diferente área ku ta varia di perfil demográfiko, motivashon, kalidat di e eksperensia, aktividat, satisfakshon, segmentashon, mará na temporada i lo mas importante ta ku e ta duna nos un bista di e puntonan di mehorashon. Ademas, pa medio di esaki TCB i su stakeholdernan lo por midi nesesidat, karakterístikanan di merkado i e impakto ekonómiko general di turismo.
Ta bai tene e enkuesta pa sondia e ‘Eksperensia Boneiru’ anualmente ku komo meta pa entrevistá minimalmente 400 bishitante pa luna. TCB ta gradisido pa e koperashon ku Bonaire International Airport i pa reakshon di nos bishitantenan. E bishitantenan a mira e programa komo un bunita forma pa wak bèk riba nan estadía na Boneiru. Tur bishitante ku partisipá na e enkuesta pa sondia e ‘Eksperensia Boneiru’ ta haña e chèns di nan bida pa gana un biahe bèk pa Boneiru.


text:
Aruba presente durante sesion di Comite di Derecho di Hende Muhe di Nacionnan Uni na Geneve
Aruba presente durante sesion di Comite di Derecho di Hende Muhe di Nacionnan Uni na Geneve
Recientemente, durante un sesion di e Comite di Nacionnan Uni pa Eliminacion di tur Forma di Discriminacion di Hende Muhe na Geneve, Reino Hulandes a wordo someti na un evaluacion. E sesion aki tabata basa riba un rapport periodico di Reino entrega na Nacionnan Uni na 2014. E Comite di experto di Nacionnan Uni ta supervisa e cumplimento di e Tratado pa Elimina tur Forma di Discriminacion di Hende Muhe (CEDAW).
Un delegacion di Aruba tabata presente na Palais des Nations, formando parti di e delegacion di Reino Hulandes, encabeza pa Minister di Enseñanza, Cultura y Ciencia di Hulanda, Sra. Jet Bussemaker. E delegacion di Aruba tabata consisti di Minister di Enseñanza, Maneho di Famia y Educacion di Adultonan, Sra. Michelle Hooyboer-Winklaar, ademas di drs. Bernice Schulte, Consehero di Minister y mr. Olivia Croes, Consehero di Departamento di Relacionnan Exterior, encarga tambe cu asuntonan di Derecho Humano.
Den su introduccion Minister Hooyboer-Winklaar a informa e Comite di experto cu gobierno di Aruba ta reitera su compromiso pa sigui traha na e progreso di hende muhe na Aruba y ta haci su maximo esfuerzo pa conhuntamente cu partners social logra fomenta e implementacion di e Tratado.
Asina a menciona entre otro cu e oficina pa asunto di Hende Muhe (CEDEHM) cu a keda instala na 2011, ta ofrece diferente servicio na e hende muhe, manera conseho legal, job-skills training y terapia pa grupo tocante abuso domestico. E agencia aki ta sigui cu su trabou di educa, coach, guia y inspira e hende muhe. A menciona e analisis realisa pa UNICEF riba e situacion di mucha y hende muhe na Aruba. Siguiendo e recomendacionnan anterior di e Comite internacional di experto, a instala un comishon pa bin cu un plan integral di maneho di Genero (genderbeleid).
Tambe a enfoca riba e cambionan den nos Codigo Civil cualnan a keda adopta na september ultimo, manera e e posibilidad pa mayoran escohe entre e fam di mama y e fam di tata, unda antes e yiu automaticamente ta haya fam di e tata si e ta naci den matrimonio of e tata a reconoce. E ley pa reglamenta centronan di cuido pa mucha ta na Parlamento y ta anticipa cu esaki lo wordo aproba na 2017.
Den e area di Hende Muhe den politica tin un reto grandi ainda, no solamente den participacion pero tambe den representacion. Mientras 53% di Aruba su poblacion ta femenino, solamente 27% di e votonan durante eleccion popular ta bai pa candidatonan femenino.
Despues di e introduccion, Minister Hooyboer-Winklaar a bai over na contesta preguntanan cu ta regarda e situacion di derecho di hende muhe na Aruba. E Comite a lansa pregunta riba e cumplimento den ley y maneho pa cu e diferente articulonan hancra den e tratado.
Proteccion y cumplimento di Derecho Humano ta un proceso continuo cu tin su retonan y gobierno di Aruba lo traha riba recomendacionnan cu bin padilanti.


text: Diaranzon anochi a drenta informe di cu na KFC Oranjestad lo tin un adicto ambulante agresivo molestiando clientenan na e drive-thru, e security a purba atende cun’e pero a bira agresivo tambe y pesey a yama polis. Manera e adicto ambulante aki a wak polis ela core sconde den e baki sushi. Polis a acerke pa atende cun’e pero ela bira fresco y a lanta contra polis. Polis a core cun’e for di e sitio, na momento cu e ta bayendo ela manda un botter riba e polisnan cual a dal un di e agentenan na su pia. Mesora nan a bay su tras y a busk’e pero no a logra hay’e.


text:
Prome Minister Wever – Croes CEDEHM Y UNFPA TA ORGANISA SERIE DI TRAINING TOCANTE VIOLENCIA DOMESTICO “Mi ta contento cu e interes y cooperacion cu tin cu Nacionnan Uni riba e temanan aki”
Prome Minister Wever – Croes
CEDEHM Y UNFPA TA ORGANISA SERIE DI TRAINING TOCANTE VIOLENCIA DOMESTICO
“Mi ta contento cu e interes y cooperacion cu tin cu Nacionnan Uni riba e temanan aki”
ORANJESTAD – Prome Minister Evelyn Wever – Croes cu un discurso a duna apertura na e conferencia organisa pa UNFPA y CEDEHM. UNFPA ta un organisacion regional di Nacionnan Uni cu ta traha contra abuso contra hende muhe conhuntamente cu CEDEHM. E organisacionnan hunto ta organisando varios sesion/ training importante tocante violencia domestico y ta wordo duna na esnan cu ta traha den area aki.
Ultimamente mas y mas ta tuma nota di diferente reto mundialmente, entre otro e pandemia cu a causa un efecto devastador y e guerra na Ukraina y otro sitionan cu tambe a causa hopi sufrimento. Den tur esaki, e realidad a mustra cu hende muhe y muchanan ta desproporcionalmente esunnan mas afecta den situacionnan di crisis. Pa es motibo e training aki ta sumamente relevante, Premier Wever – Croes a enfatisa.
“Como Gobierno, nos ta lucha pa igualdad di genero ta mas cu solamente un derecho humano fundamental, pero pa e ta un aspecto central den un economia cu ta crece y tambe den crecemento inclusivo y sostenibel. Aunke cu hende muhe a logra hopi den ultimo decadanan, ainda ta nota espacio/ gap na Aruba. Ta mira esaki den e arena politico, social y economico. De hecho, violencia di genero ta un di formanan di mas grave di discriminacion contra di hende muhe.”
Prome Minister Wever – Croes a sigui bisa cu como e prome Prome Minister femenino di Aruba, el a tuma un interes special den e topico di igualdad di genero y pa percura cu avansenan ta tuma luga. Hunto cu UN Women, a traha Aruba su prome “Aruba Gender Policy” cual a wordo publica na luna di mei di e aña aki. E documento ta un yamada pa accion pa tur ciudadano traha hunto y colabora pa yega na un Aruba cu ta mas prospero, husto y tin mas igualdad.
Aruba ta progresando den diferente area cardinal, y cu e Aruba Gender Policy e meta ta pa adresa manehonan cu ainda ta tuma nota cu tin e espacio pa mehoracion. Mester traha hunto den union pa e cambionan necesario tuma luga.
Prome Minister a conclui gradicienco un y tur pa e curashi y perseverancia. “Mi ta contento cu CEDEHM ta organisando e training aki pa tur stakeholder cu ta traha den e area, y mi ta contento cu e interes y cooperacion cu tin cu Nacionnan Uni riba e temanan aki”.


text:
Gradicimento
Den nomber di famia nos kier a gradici tur esnan cu di un forma of otro a mustra nan atencion durante fayecimento I entiero di nos defunto stima:
Señora vuida Marcela Rosalia Britten-Webb
Nos como famia Britten kier a gradici na prome lugar dr. Sneek cu semper tawata
pendiente di mama. Na wit gele kruis danki cu tur dia tawata duna nos un man cu
mama. Un danki na mama su nieta sin dolor Mireya Wernet cu semper tawata cla
pa juda y cu hopi amor a hasi tur possibel pa alivia mama su dolor nan. Nos kier a
gradici Marialena, Betsimar y Rose pa a juda cuida mama e ultimo 2 aña
nan,masha danki. Danki na Judith, Maria, Ika, Ovito y famia Bremo pa e orashon
nan pa mama y na tur otro persona cu a resa y a compaña nos durante tur e dia
nan dificil despues di mama su partida . Cu mami sosega dushi den reino di señor.
Alaves nos kier a invita henter famia, amistades y conocir nan pa 3 Santo sacrificio
nan di misa cu lo tuma lugar na Misa Sta. Filomena na Paradera dia:
Dialuna 15 di Augustus 2022 pa 7’or di anochi
Diaranson 17 di Augustus 2022 pa 7’or di anochi
Diasabra 20 di Augustus 2022 pa 7’or di anochi
Despues di misa dia 20 lo tin un Santo Rosario na cas adres Calabas 81-B


text:
WILLEMSTAD – Den un ambiente ameno na e spònser prinsipal i di nòmber ORCO Bank, djaweps e Fundashon Ride for the Roses Curaçao (RFTRC) a tene e tradishonal konferensia di prensa di inisio. Direktiva di e fundashon a divulgá e plannan pa e di diesdos edishon di e evento. E lucha kontra kanser awor ta para sentral atrobe den tur e aktividatnan.
Fundashon Ride for the Roses Curaçao
RFTRC a kuminsá na 2005 ku e meta prinsipal pa atraves di PWF (Prinses Wilhelmina Fonds) sostené pashèntnan di kanser ku mester di esaki urgentemente. Mientrastantu e evento Ride, Swim, Walk & Sail for the Roses a krese bira un di e eventonan mas grandi na Kòrsou. Direktiva di e fundashon ta preparando pa e di diesdos edishon. Rob Blaauw, e promé presidente di e fundashon i ku a para na kuna di e organisashon, na kuminsamentu di e aña aki a pasa batuta pa e presidente nobo Robbin Martina. For di awor señor Martina huntu ku e miembronan di direktiva Benno van Leeuwen, Jim van Luipen, Curd Evertsz, Geert Bijlstra, Raoul Hooftman, Helena Seferina, José Alves i Arthur Rosaria lo hala e garoshi.
E programa
E pelíkula The Walk
E programa pa e diesdos edishon di Ride for the Roses a start dia 1 di òktober ku estreno di e pelíkula The Walk. E parti úniko di e evento tabata ku Kòrsou por a wak e sine aki dia 1 di òktober kaba. Na sobrá di mundu a estrená e pelíkula aki dia 8 di òktober numa. The Walk ta un pelíkula interesante tratando un storia real di e ekilibrista Phillipe Petit, interpretá pa e aktor Joseph Gordon-Levitt ku ta trese un grupo di amigu huntu pa realisá su soño, esta di wanta ekilibrio riba un waya fini di span entre e Twin Towers di World Trade Center na New York. Phillipe Petit a logra su meta tambe na 1974. Pero loke mas ta kapta atenshon ta spesialmente e hopi reto, difikultat i kontratempunan ku e mester superá pa por realisá su soño. Su lucha ta komparabel ku e lucha di hende ku tin kanser i ku tambe mester surpasá tur sorto di barera pa finalmente por dominá e malesa. Ta e similaridat aki a inspirá e fundashon pa organisá esaki komo aktividat pa generá fondo. Esei nan a logra bon mirando ku e sala tabata yen ku tur karchi bendé.
The Uphill Challenge
Pa di dos be ta organisá e Uphill Challenge na Tafelberg i e lo tuma lugá dia 7 di novèmber di 4 or di atardi pa 8 or di anochi. Tradishonalmente e Uphill Challenge semper a tuma lugá un siman promé ku e evento mas grandi, esta e Ride, Swim, Walk i Sail for the Roses. Sinembargo, ya ku e temporada di karnaval otro aña ta kai hopi tempran i pasobra esei ta trese masha hopi aktividat na kuminsamentu di yanüari 2016, a skohe pa hala e Uphill Challenge mas dilanti. ‘The Uphill Challenge’ ta un evento tòp kaminda e koredónan di baiskel mester subi e seru ku subida feros mas tantu biaha posibel, loke ta mustra similaridat ku e lucha kontra kanser. Di pursi, e echo ku kada be dinobo mester kuminsá ku e lucha fuerte pa yega ariba, ta hopi paresido na e lucha difísil pa kura. E diferensia grandi ku e lucha kontra kanser ta ku pa kanser no tin posibilidat pa entrenamentu. Bo no por prepará p’e. Pues, bo no por train pa por lucha kontra kanser. Sinembargo, pa korementu di baiskel, apesar ku bo por train pa esei, ta keda hopi pisá i esei un hende ta disidí i determiná a base di karakter. E karakter ei, e perseveransia ei, esta purba kada be dinobo, esei ta loke ta pisa. Na e Uphill Challenge e idea ta pa e partisipantenan purba generá mas tantu plaka posibel pa nan prestashon deportivo. Nan por laga amigu, dunadó di trabou, famia i kompanianan patrosiná nan pa kada ke ku nan subi e seru. Presidente Robbin Martina a enfatisá ku tur e aktividatnan di RFTRC, ni maske kon bon e ambiente ta, na promé lugá tin komo meta pa rekoudá fondo pa e lucha kontra kanser. Por nota un tendensia, segun Martina, ku kada mes ta duna mas prioridat na e prestashon deportivo, esta kuantu be un hende a logra subi e seru, mas ku na e parti di generá fondo. Dimes e prestashon deportivo ta importante, pero si no konopá esei na rekoudashon di fondo, nos por pèrdè e propósito for di bista. Nos ta organisá e Uphill Challenge hustamente pa generá fondo, segun Martina. Direktiva di e fundashon ta kontentu di por anunsiá ku nan por konta ku Kooyman N.V. pa e edishon aki di Uphill Challenge komo spònser prinsipal. Miembronan di direktiva a aserká e empresa ku mesora a reakshoná entusiasmá, mustrando asina di tin bista pa e nesesidatnan di nos komunidat. Inskripshon pa Uphill Challenge ta posibel atraves di wèpsait di e fundashon RFTRC. For di fin di siman binidero por inskribí tambe na Dasia i Vista Bike. Dia 31 di òktober tin un ‘help desk’ na Kooyman N.V. na Zeelandia pa entrega di e flanèl i un bidòn. Dianan 24 i 31 di òktober tin e posibilidat pa train na Tafelberg.
The Ride, Swim, Walk & Sail for the Roses
E evento ku kua henter e asuntu aki a kuminsá, the Ride, Swim, Walk & Sail for the Roses lo tuma lugá dia 24 di yanüari 2016. Un biaha mas e espektativa ta ku desénas di mil hende lo partisipá na e diferente aktividatnan riba e dia ei. Tur e eventonan konosí kaminda ta kore baiskel, kore na pia, kana i landa puramente pa rekreashon. Den oranan di mardugá algun mil deportista lo ta riba pia for di Awasá i atraves di e brùg chikí Emma òf via e brùg haltu Juliana pa pasa den kayanan di Punda, Pietermaai, Mari Pompun pa Curaçao Seaquarium. Poko mas lat mainta lo kuminsá ku e diferente karedanan di baiskel for di Curaçao Seaquarium pa diferente distansia riba kaya i tambe riba un ruta pa mountainbike. Tur salida i final ta na Curaçao Seaquarium. Banda di tur esei lo tin na Curaçao Beach Boulevard atrobe e tan popular Spinergy. Esaki ta un aktividat deportivo intensivo riba e baiskelnan di spinning kaminda empresanan por kompetí ku otro i kombiná prestashonnan deportivo ku rekoudashon di fondo. E Spinergy ta un evento relativamente nobo, pero for di su introdukshon el a resultá un evento hopi eksitoso: komo evento deportivo i komo akshon pa rekoudá fondo. E organisashon ta mantené e diferente rutanan i lo hasi eksepshon solamente si esaki ta rekerí pa seguridat di tráfiko òf si mester desviá e kanadó i koredónan di baiskel pa motibu ku ta trahando na e kamindanan. E aña binidero lo tin atrobe un edishon di kompetensia pa landadónan den e sekshon Swim for the Roses i aki tambe e organisashon ta spera ku tur e partisipantenan lo laga otronan spònser nan na benefisio di e bon meta. E Sail for di Roses ku na kuminsamentu di e aña aki a tene pa promé biaha, tabata un éksito i awor ta un parti fiho di e aktividatnan ku ta organisá tur aña.
Bou di e kapítulo Sail for the Roses zèildónan lo efektuá un kompetensia benéfiko i lo tin atrobe un parada di barku di bela. Tin mas aktividat riba i na awa den tapara, pero e detayenan lo anunsiá na su debido tempu.
Prinses Wilhelmina Fonds
Aña pasá fundashon Prinses Wilhelmina Fonds (PWF) a selebrá su di 65 aniversario. Dia 16 di novèmber 1949 el a kuminsá. Den e dianan di kambio di trono Su Mahestat Reina Wilhelmina e tempu aya a laga sa ku tabata su deseo pa bini ku yudansa struktural pa kombatí kanser na Kòrsou. Hopi di e pashèntnan ku ta den e lucha kontra e malesa, alabes tin di hiba un lucha finansiero. Despues ku algun dama na Kòrsou a organisá i tene un kolekta, e promé fondonan finansiero a bini disponibel. PWF tabata un realidat i PWF por a kuminsá yuda! Awor, 66 aña despues, ta trata di un organisashon grandi ku un kurason ku ta bati di voluntarionan ku, konforme e pensamentu original i e maneho dia ku a lanta PFW, ta sirbi e komunidat sin interes propio. E voluntarionan ta haña refuerso di 6 kolaborador den servisio fiho i 5 kolaborador partaim ku pa gran parti ta haña nan pago danki na e rekoudashon di Ride for the Roses. E kontribushon finansiero a kontribuí tambe na mas profeshonalisashon di e servisio ku PWF ta brinda. “E pashènt ta para sentral” i “… por kura di kanser kontal ku bo ta na tempu ..” ta djis algun ehèmpel di kon ekstremadamente positivo PWF ta profilá i pa kua e ta para firme. Voluntarionan, direktiva i otro kolaboradornan den PWF ta traha inkansablemente. Na e Fondo Prinsesa Wilhelmina, pa hopi tempu presidí pa Yvonne Verbrugge, resientemente tabatin un kambio di liderato. Anterior Defensor di Pueblo señora Alba Martijn a tuma presidensia di PWF. E tremendo respaldo di e tim di Ride for the Roses, e anual kontribushon finansiero desinteresá di e numeroso patrosinadónan i e partisipashon entusiasmá na e evento aki pa un parti grandi di nos poblashon ta hasi posibel pa PWF por sigui asistí i guia e poblashon durante e periodo di malesa i keda informá pa prevení mas kasonan di malesa.
ORCO Bank
E koperashon for di inisio ku ORCO Bank komo spònser prinsipal a resultá un fórmula eksitoso. No únikamente ORCO Bank a pone fondonan di spònser disponibel, pero pokopoko den banko mes mas i mas empleado a kuminsá amplia e sosten na e eventonan di RFTRC. ORCO Bank ta un partner real den e lucha difísil kontra kanser. Un lucha ku ta ‘deshonesto’, pero ku ta keda bal la pena. Ku ORCO Bank ta kere den ‘..Survivorship..’ ta resaltá for di kampaña pa sirbi komo inspirashon pa otronan, ku a kuminsá kaminda a pone énfasis riba esnan ku a sobreviví e malesa kanser. Pa esaki a diseñá flanèl ku e teksto yamativo ‘… I Survived. I did….’. ORCO Bank a pone e flanèlnan spesial aki disponibel pa esnan ku a eksperensiá e malesa i a sobreviví, pa asina boluntariamente bini dilanti pa inspirá otronan ku ta metí ainda den e lucha. E kampaña ta kompletamente konforme e promoshon for di tantu PWF komo RFTRC, esta ku kanser no ta nifiká e fin. E hendenan a risibí e kampaña hopi bon i den e temporada 2015/2016 ta sigui kuné.
Rekoudashon di fondo i e akshon di ‘Standing Order’
Tur evento di fundashon Ride for the Roses Curaçao tin komo meta pa alkansá mas tantu hende posibel, alkansá mas tantu patrosinadó i donatùr pa por rekoudá mas tantu plaka posibel pa Fondo Prinsesa Wilhelmina por yuda i duna respaldo na esnan ku ta den e lucha kontra kanser. E fundashon RFTRC ta limitá na organisá evento grandi i kolektá plaka ku despues ta na disposishon di PWF. Nan tin planifikashon riba término i un bista kompleto unda e nesesidat ta mas urgente i kaminda esnan ta ku mester di e sosten amplio aki urgentemente. E eventonan ta generá plaka, e donashonnan ta generá plaka i e patrosinio tambe ta generá plaka. Tur aña e fundashon ta konta di por rekoudá sufisiente ku ta tantu nesesario pa yudansa i sosten na e pashèntnan di kanser na Kòrsou. E kampaña ku a lansa anteriormente pa alkansá e asina yamá ‘donatùrnan fiho’, ku atraves di un transferensia fiho tur luna/aña pa e meta bon aki, a resultá un éksito grandi. Bayendo 2015/2016 naturalmente ta kontinuá ku e akshon di Standing Order.
“Nos ta spera ku e liña di kresementu konstante pa loke ta rekoudashon pa Fundashon Ride for the Roses Curaçao lo sigui tambe den e edishon aki. E fondonan tur aña dinobo ta hasi posibel ku Fondo Prinsesa Wilhelmina prepará i implementá gran parti di su plannan. Si nos logra igualá e rekoudashon e aña aki atrobe, nos lo ta kontentu kaba, pasobra lo e nifiká ku kada mes mas hende ta haña un chèns pa gana e bataya deshonesto aki. Nos meta finalmente ta ku hende no tin nodi muri mas di e malesa kanser. Nos tin un kaminda largu di bai ainda, pero nos ta bai p’e”, asina Frans Heiligers a sera finalmente na nòmber di e fundashon.